Qurban Qurbanovla 90 dəqiqəlik randevu: 1-ci taym | Sport24.az - Ən son idman xəbərləri\n12 Oktyabr 2021 11:13\nİşi hər zaman çoxdu. Elə bu səbəbdəndir ki, əksər hallarda onu yalnız mətbuat konfransında görə bilirik. Əlbəttə ki, ətraflı söhbət üçün həmin tədbirlər uyğun deyil. Lakin millimizin oyunları ilə əlaqədar yaranan fasilədə Qurban Qurbanovla söhbətləşmək imkanı yaratdı. Müsahibə nə az, nə çox, düz 97 dəqiqə davam etdi. Əsl futbol matçı qədər. Əlbəttə, əsas vaxta əlavə edilən 7 dəqiqə nəzərə alınmaqla. Elə buna uyğun olaraq da yazını iki tayma böldük. Beləliklə, Sport24.az ölkənin ən sevimli futbol mütəxəssisi ilə ən maraqlı matçı təqdim edir.\n"İnanın ki, sırf nəyə gülmüşəm, bu, yadımda deyil, bəlkə nəsə olub, Elçinin yadında olar"\n- Söhbətimizə yaxın keçmişdən, çempionluq uğrunda "Neftçi"ylə son turun matçından başlayaq. Həmin məğlubiyyət Premyer Liqada 7 illik hegemonluğunuza son qoydu. Bundan sonra "Qarabağ"ın tarixində hansı yeni səhifə açıldı? Hansı nəticəni çıxardınız ki, indi komandanız möhtəşəm çıxış edir və yeni mövsümdə məğlubiyyətsiz davam edir? Bu, Konfrans Liqasını da nəzərə alsaq, artıq 14 oyun təşkil edir...\n- Desək o məğlubiyyətin böyük təsiri oldu, yox. Əlbəttə, hər bir məğlubiyyət təsir göstərir. Ancaq ümumən o mövsüm orda tamamlandı, başladıq yeni sezona. Həmişəki kimi çalışmışıq hər mövsümdə daha yaxşı olmağa, daha yaxşı şəraitdə hazırlaşmağa, işimizi daha ətraflı müzakirə eləməyə. Bu, nə dərəcədə alınır, alınmır, sonranın işidi. Desəm sırf o oyuna, o məğlubiyyətə görə hazırlaşmışıq, yalançı olaram. Çünki məğlubiyyətlərimiz çox olub. Sadəcə, həmişə qeyd eləmişəm ki, ümumiyyətlə, işimizdə ən böyük üstünlük uduzmağı bacarmalı olmağımızdı. Bunu bacarırıqsa, gələcək matçlarda daha yaxşı, uğurlu nəticə əldə edə bilərik. Yəni, onunla bu işin heç bir əlaqəsi yoxdu. O qədər məğlubiyyətimiz olub ki, bütün çempionatlarda, mövsümlərdə. Yox, desəm ki, məğlubiyyətin təsiri yox idi, bəlkə düzgün çıxmaz. Məğlubiyyətin təsiri olmamış mümkün deyil. Amma sırf işimizi ona görə qurmuruq ki, məğlub olmuşuq, buna görə mütləq bu mövsüm qalib gəlməliyik - belə bir şey yoxdu. Sadəcə, rəqibləri daha yaxşı analiz edib, daha ciddi yanaşıb, hər mövsüm futbolçulardan bunu tələb edərək işimizi bunun üzərində qurmuşuq. Deməzdim ki, o məğlubiyyətin bugünkü nəticələrə birbaşa təsiri var.\n- "Neftçi"yə uduzandan sonra o məşhur fotokadr: Qurban Qurbanov əsas köməkçisi Elçin Rəhmanovu qucaqlayıb gülərək, ona nəsə deyir. Nə deyirdiniz? Sanki nəyəsə güc gəlirdiniz - uduzduq, eybi yox idi, yoxsa nə idi açması o pozitivliyin?\n- İnanın ki, sırf nəyə gülmüşəm, bu, yadımda deyil. Sadəcə, həmin məğlubiyyətdən sonra bəlkə hansısa epizodu yada salmışam, sadəcə, danışa-danışa gəlmişəm, elə bir an olur. Bəlkə də belə bir gözlənti vardı məğlubiyyətin olmasına görə. Çünki bəzən iş elə qurulur ki, fikirləşirəm ola bilər sonda nəsə məğlubiyyət olsun, sonadək bu intriqa getsin. Misal üçün final oyunlarına özümü hazırlaıyam ki, məğlubiyyət gözləniləndi. İl boyu əziyyət çəkmişik, çalışmışıq yaxşı, ən yaxşı olmağa. Və sonda bunu itirikdiksə, futbolçular bunu görməməli, hiss etməməlidi ki, o qədər əziyyət çəkmişik və bir məğlubiyyət oldu deyə bütün planlarımız pozuldu. Ümumiyyətlə, həmin matçda məğlubiyyətə də hazır idim, ancaq əlbəttə, istəkli idim qalib gəlməyə. Bunun üstundən xeyli vaxt keçib və onun üzərində çox dayanmağı xoşlamıram. Sadəcə, hər məğlubiyətdən sonra önə baxırıq, işimizi ona görə qururuq. Bəlkə nəsə olub, Elçinin yadında olar.\n- Rəhmanovdan soruşarıq...\n- İnanmıram ki, onun yadında olsun. Futbol, uğur elə bir şeydi ki, hardasa dayanmalısan. Bu, sırf "Qarabağ"la bağlı deyil. Futbolda belə bir qayda yoxdu ki, daim qalib gəlməli, çempon olmalıyıq.\n- Əbədilik yoxdu...\n- Bəli, belə bir şey yoxdu. Ola bilər heyətin lap yaxşı, güclü olsun, ancaq nəticən olmasın. Bunu İngiltərədə görmüşük, həmişə "Lester"in çempionluğunu misal gətirirəm. Kimlər hegemonluq edirdi, özü də İngltərədə!? Digər "Böyük Beşlik" ölkələrində də belə hallar olur. Amma bu, işimizdi, gülə də bilərəm, normal apara da. Amma işimə həmişə məsuliyyətlə yanaşıram. Bəzən anlar, epizodlar var ki, orda kiçik hərəkətlə, sözlə komandanı dərhal ələ almaq olar. İnşallah, gələcəkdə daha ciddi yanaşma olar.\n"Torpaqlarımız bizdə olmayanda məndə həmişə ehtiyatlanma var idi uduzmaqla bağlı"\n- Şəxsi mövqeyimdi ki, "Qarabağ"ın keçən mövsüm çempion olmamasının "Neftçi"dən çox sizin kluba xeyri dəydi. O mənada ki, indi tam fərqli "Qarabağ" görürük. Ola bilər deyəsiniz yox, fərqli deyil, cüzi dəyişiklik olub. Ancaq görünən kəndə nə bələdçi? Görürük ki, "Qarabağ" böyüdü. özü də əməlli-başlı. Sanki baş daşdan-daşa dəyəndən sonra daha güclənib. Çox güclü "Qarabağ" görürük bu gün. Bu fikrə münasibətinizi öyrənmək istərdik...\n- Mütləq dəyişiklik var. Sadəcə, həmişə deyirəm ki, insan ilboyu sağlam ola bilməz. İllər keçdikcə, yaşa dolduqca, hər hansı çətinliklər gəldikcə, bəzən yükləmələr çox olduqca belə axsamalar olur. Adicə insan hardasa özünü naxoş hiss edir. Fubol elə bir şeydi komandanın ilboyu həmişə gümrah olması mümkün deyil, qaldı ki illər boyu. Dediyim kimi, komanda hardasa durmalı idi. Bəzən dəyişikliklər etmək istəyirsən, kiməsə, nəyəsə güvənirsən, deyirsən ki, yox, bəlkə ola bilər bir il sonra edim, yenə bu komandanı, kollektivi qoruyum saxlayım. Həmişə bunu istəmişəm. Çünki əlində olan futbolçudan daha yaxşısını tapmaq çox çətindi. Çox asan, rahat danışarıq ki, gələn il 3-4 transfer edəcəyik, işimiz düzələcək. Mümkün deyil belə şey. Ola bilər hardasa bəxtin gətirsən, bu oyunçuları əldə edə bilərsən. Ola da bilər ki, düşündüyünüzün tam əksi olsun. Məndə belə hallar oldu ki, hardasa dəyişiklik eləmək istədim, ancaq özəyini qorumaq şərtiylə. Bəlkə də 2 ildir tam bunu eləmək istəyirdim, ancaq alınmırdı. Bir neçə fikirlərim var idi, ancaq onlar həyata keçmədi, həmin oyunçuları əldə edə bilmədim. Buna görə tam istədiyim dəyişiklikləri edə bilmədim. Ancaq hər bir halda komandada bir dəyişiklik edildi, ab-hava fərqli oldu. Yeni oyunçularla istər-istəməz yeni istək, yeni düşüncə olur. Bunu əldə eləməyə çalışdım, ancaq deməzdim ki, çox fərq var. Heç deməzdim ki, keçən mövsümkü komanda bu ilkindən zəifdi - belə bir şey yoxdu. Ötən mövsüm məğlub olmuşuqsa çempionluqda, deyə bilmərəm ki, bu "Qarabağ"ın zəifliyinin göstəricisidi. Buna bir az düzgün yanaşmıram. Həmişə "Liverpul"u misal gətirirəm - Çempionlar Liqasını udur, ancaq sonrakı ildə eyni baş məşqçi, eyni heyətlə bunu əldə edə bilmir. "Mançester Siti" ardıcıl 2 il ölkə çempionu ola bilmir. Əksinə, təcrübə daha da çoxalmalıdı. Həmin Qvardiola, Klopp hamını bir nəfəsə udur, ancaq gələn mövsüm çox rahat ola bilmirlər. Buna görə futbolda mən başda olmaqa görmədiyimiz, düşünmədiyimiz elementlər, hissələr var ki, onların hamısını doğru idarə eləmək qeyri-mümkündü. Çünki rəqib də sənə həmişə fərqli yanaşır, sənə uduzubsa, düşünmədiyin gedişi etməsi mümkündü. Bu üzdən hardasa xal itirə bilərsən.\n- Bu "Qarabağ"da fərqli temp görürük, bunu ki inkar etmək mümkün deyil. Bu "Qarabağ" daha şən komanda olub temp baxımından...\n- Bu yöndə bəzi dəyişikliklər var, bəzi tələblər daha da çoxalıb. Bunu çox demək istəmirəm, ancaq torpaqlarımız bizdə olmayanda məndə həmişə ehtiyatlanma var idi.\n- Yəni, uduzmaqla bağlı...\n- Bəli, bir az ehtiyat edirdim ki, istər-istəməz torpaqlarımız onlardadı. Qarabağı təmsil edirik, daha da kompakt olmalıyıq. Olmasın məğlubiyyət, heç olmasa bərabərlik olsun. Əlbəttə, bunları heç vaxt futbolçulara bildirmirdim, ancaq daxilimdə bunu daim düşünürdüm. Görün neçə illərdi neçə ölkədə "Qarabağ"ın adı yazılıb, hallanıb, bütün dünya baxır ona. Adi püşkatmaya baxaq, nəhənglərin yanında "Qarabağ" (Azərbaycan) adı çəkilir. Çox ehtiyatlanırdım, ancaq büruzə vermirdim futbolçuların yanında.\n- Heç medianın da yanında olmayıb...\n- Elədi. Futboçulardan başqa şey tələb edirdim. Müdafiəni düşünəndə də onu başqa formada çatdırırdım. Ancaq indi 44 günlük bu qalibiyyət inanın ki, bir azərbaycanlı kimi mənə də tam fərqli təsir edir. Ümumiyyətlə, hücum etməkdən qorxmuram. Həmişə müsahibələrimdə demişəm ki, hücumda ola-ola müdafiəmizi də düzgün qurmalıyıq. İndi futbolçulara da bunu aşılayıram ki, birəbir qalmaqdan qorxmayın. Eybi yoxdu bir oyunda məğlub olaq, bir epizodda uduzaq, heç nə olmaz. Ancaq artıq bunu yaxşılaşdırmalıyıq, bundan çəkinməli deyilik. Bugünkü futbol bunu tələb edir. Əlbəttə, rəqib səni məcbur edəcək müdafiədə oturarsan, hətta öz çempionatımızda oyunlar olub ki, 10 nəfərlə müdafiə olunmuşuq. Ancaq əlbəttə, bu, 90 dəqiqənin hansısa bir hissəsində olur. İndi inanın ki, məğlub olmaqdan qorxmuram, əksinə, hücum edərək uduzmaqda özümdə bir qəbahət görmürəm. Azərbaycanlılar, Azərbaycan futbolu üçün bunu öz komandama daha çox önə çəkmək istəmişəm. Bu xalq olaraq hücum etməyi beynimizdə həkk etməliyik, bunu yaxşılaşdırmalıyıq, bu psixologiyanı bu kluba, komandaya yeritmək lazımdı. Ümumyyətlə, azərbaycanlılarda bu psixologiya olmalıdı ki, hücuma daha çox meylli olmalıyıq. Müdafiəni öz meydanımızda, qapımıza yaxın yox, daha çox öndə, minimum meydanın mərkəzində qurmalıyıq - bunu çalışmalıyıq aşılamağa futbolçulara. Əlbəttə, bu futbolçuda hərəkətliliyi, sürəti çoxaldır. Kimin sürəti varsa, bu, o demək deyil ki, sürətli komada olacaq. Yox, topun sürətini daim artırmalıyıq. Əvvəl topla çox oynayırdıq. indi daha tez oynamalıyıq. Bəzi elementlər var, sadəcə, bütün meydançalarımız buna imkan versə, şərait yaradılsa. Mütləq bunu tələb edərik. Ancaq meydançalarımız buna imkan vermirsə, düşüncələrimizin hamısı qalacaq kənarda, tam əksi olacaq.\n- Necə ki "Aberdin"lə Bakıda o tempi verə bilmirdiniz, getdiniz orda tam fərqli futbol göstərdiniz...\n- Orda fərqli temp verdik. Ancaq hər bir halda şərait olmalıdı. Təkcə oyun yox, məşq meydançalarımızda da. İldən-ilə futbol nəyi tələb edirsə, buna uyğunlaşmağa çalışmalıyıq. Heç vaxt öz oyun üslubumuzdan əl çəkməmişəm. Sadəcə, hər şeyi tələblərə, reallığa uyğun etməyə çalışmışıq. Şadam ki, komandama, oyunumuza belə dəyər verirsiniz. Ancaq bu o demək deyil ki, işlərimiz tam qaydasındadı. Bu il hər şey ideal olacaq - belə bir şey yoxdu. Hardasa komandanın durma nöqtəsi, yorğun vaxtları, oyunun getmədiyi vaxtlar var. Bu mövsüm bizdə fərqli yanaşma var, ancaq həmin "Neftçi"dən alınan məğlubiyyətə görə deyil. Sadəcə, bugünkü reallıq bunu göstərir ki, bu tələbləri yerinə yetirmək lazımdı. Həmişə bacardığım qədər maksimum çalışmışam Qarabağ adını qoruyub saxlayım. Ancaq əlbəttə, bu, tək mənim istəyimlə alınan bir şey deyil. Burda bütün kollektivimiz bunu dərk eləməli, başa düşməli idi. Şükürlər olsun Allaha ki, rəhbərliklə bir yerdə bütün komandayla bilib bu ad nə deməkdi, bütün Azərbaycan üçün nə deməkdi, məsuliyyətlə çalışmağa səy göstəriblər. Əlbəttə, səhvlərimiz olub, ancaq məsuliyyətsizliyimiz yox. Çalışmışıq ki, o səhvlərdən düzgün qərar çıxaraq. İndi tam rahat məğlub olmaqdan qorxmuram. Çünki bu gün uduzsaq, heç kim kənardan nəsə irad bildirə bilməz. Çünki dilləri qısadı. Rahatlıq deməzdim, özümüzə inam var. \n"Kiprə uçuşumuz 2-3 saat gecikdi, texniki nasazlıq olduğundan təyyarəni dəyişdilər, saatlarla hava limanında qaldıq"\n- "Qarabağ" "Aberdin"i Şotlandiyada, "Omoniya"nı Kiprdə udur, ancaq gəlib "Zirə"ylə, "Keşlə"ylə səfərdə heç-heçə edir. Premyer Liqada rəqib meydanında bu bərabərliklər, xal itkiləri hələ keçən mövsümdən davam edir. Səbəb nədi - motivasiya, yorğunluq, qazon amili, yoxsa..?\n- Əvəllər Avropaya çıxanda, qorxmurduq, ancaq özümüzü cılız hiss edirdik. Lap milli komandanı, "Qarabağ"ı götürək, avrokuboklarda fikirləşirik ki, bir oyun udsaydıq, yaxşı olardı, onlar bizdən üstündürlər. Get-gedə oynadıqca isə Avropa futbolu sənə daha yaxınlaşır. Görürsən, 1, 2, 3 oyun oynamaq olar, yaxşı hazırlaşırsan, onlara uyğunlaşırsan. Çempionatda da istər-istəməz zəif saydığın komandalar görürsən ki, 1-2 oyun oynayırlar, görürlər nəsə eləmək olar. Zatən futbol bu cür inkişaf edir. Adicə müsahibə verməyi götürək, illərlə bunu etməyəndə görürsən ki, bir az yadırğayırsan, söz tapmırsan.\n- Futbol diliylə desək, formadan düşürsən...\n- Düşüncən var, ancaq fikirlərini tam ifadə edə, çatdıra bilmirsən. Ancaq bir neçə müsahibə verəndən sonra görürsən ki, daha rahat, sərbəst danışmağa başlayırsan. Futbolda da eyniylədi - daha çox qarşılaşdıqca, rəqiblər səni daha yaxından tanıdıqca sənə qarşı daha rahat oynayırlar. Futbol fəlsəfəmiz yaradıcı futboldu, ən çətinini seçmişik. Bunu kluba yeridə bilsək, 1 oyunda məğlub ola bilərik, ancaq əksərində qalib gəlmək ehtimalımız var. Bu gün uğur əldə edə bilmərik, ancaq gələcəkdə nəticə qazanmaq şansımız daha çoxdu. Yalnız müdafiəni düşünüb, əks-hücumda oynasaq, hardasa nəticə verə bilərik, bunu stabil edə bilmərik. Yaradıcı futbolu düşünsək, rəqibin nə qədər qapansa, sıx oynasa, əlbəttə, bizə o qədər çətin olur, nəticəni daim əldə edə bilmirik. Dediyim meydança amilinin burda böyük rolu var, bunlar da təsir göstərir. Yorğunluq da var, hər il 3 turnirdə iştirak edirik. Şükürlər olsun ki, 7 ildi durmadan bunu edirik. Hə, bəlkə kənardan rahat görünə bilər ki, oynamağa, bunu udmağa nə var, mütləq qalib gəlməlisən. Ancaq xırda detallar var ki, onun təsiri olur. Adi götürək son turdakı matçımızı. "Qəbələ"ylə görüşədək son matçımızdan heç 3 sutka keçməmişdi. Hətta burdan Kiprə gedəndə bizdə problem oldu.\n- Maraqlıdı, nə idi?\n- Uçuşumuz 2-3 saat gecikdi. Texniki nasazlıq olduğundan təyyarəni dəyişdilər, saatlarla hava limanında qaldıq. Gecə çatdıq ora, səhər məşq, sonra oyun, səhər 7-də gəlmişik Bakıya. Burada sadəcə, fiziki, oyun yorğunluğu deyil. Təsəvvür edin ki, 7-dən ayaq üstəsən, bütün gecəni yol gəlirsən. Dəfələrlə yolda olmusunuz, yarım saat təyyarədə yatırsan, bu da yatmaq deyil. Beyin çox yorğun olanda gəlib yata da, istirahət edə də bilmirsən. Bakıda məşq eləməyə vaxt yoxdu. Düşünürük ki, futbolçular daha çox istirahət eləsinlər. Oyun günü səhər çıxıb məşq edirik, rəqibi analiz etməli, futolçularını oyunçularımıza göstərməliyik. Burda nə qədər xırda element var. Futbolçu da insandı, istər-istəməz bu qədər yüklənmə, yoğrunluq olmaz. Bəzən bu məqamlar ona gətirib çıxarır ki, istədiyin oyunu göstərə bilmirsən. Bu isə istədiyin nəticəni əldə edə bilməmək deməkdi. Azərbaycan daxilində də səfərə gedəcəyik - Qəbələyə, Sumqayıta. Bunlar hamısı bizim üçün səfərdi. Əlbəttə, bütün bunları analiz edirik. çalışırıq işimizdə hər şeyi ən yaxşı şəkildə edək ki, futbolçuları lazımı formada hazırlayaq. Yəni, belə xal itkilərimiz olacaq, qaçılmazdı. Təkcə özümüzə baxırıq - bu, "Qarabağ"dı, mütləq udmalıdı. Belə bir qayda yoxdu futbolda. Yaxud "Barselona" həmişə udmalıdı, belə şey yoxdu. Hətta ən yaxşı ulduzlar heyətində olanda da. Uğurlar oldu, bunları əldə qoruyub saxlamaq çox çətindi. Vacib olan klubu, komandanı, oyun fəlsəfəsini qoruyub saxlamaq və buna uyğun futbolçuları yığmaqdı. Əvvəlki "Qarabağ"ın güclü olduğunu deyirlər, onda Almeyda, Cumbinyo, Reynaldo, Leroyu 6 ayın içində bir yerə yığa bildik. Öz futbolçularımızla bunların uyğunlaşması, tamamlamaq - bu işləri gördük. Belə bir komandayla 3-4 il yaxşı nəticə vermək iimkanımız oldu. Bu gün "Real" bir Ronaldo, "Barselona" bir Puyol tapa bilmir. Belə lider oyunnçuları yoxdu. Halbuki, hesablarında milyonlar, milyardlar oynayır. Əlbəttə, biz də bir anda Rəşad Sadıqov, Reynaldo tapa bilmərik. Hərənin bir üstünlüyü olur və sonda bir kollektiv əldə eləmək olur. Seleksiya baxımından əlavə bir neçə planım vardı, sadəcə, alınmadı, tamamlaya bilmədim. Ancaq hər bir halda komandamdan, futbolçularımdan razıyam, çox məsuliyyətlə çalışrılar, çox işgüzardırlar. Bu tərəfdən onlara heç bir sözüm yoxdu. Hər bir məşqçi, hər bir komanda istəyir ki, daha usta, bacarıqlı futbolçuları olsun. Hətta məşqçinin düşünmədiyi bir epizodda görürsən ki, oyunun taleyini həll edir. Belə futbolçular da böyük uğurlara gətirib çıxarır.\n"Ozobiçin Kadinin kölgəsində qalmasına gəlincə, ümumiyyətlə, belə şey düşünmürəm, pasportun da bura aidiyyatı yoxdu"\n- Fərdlərə də toxunmaq istəyirik və başlayaq Filip Ozobiçdən. Onun "qab"ında olduğunu görmüşük. Ancaq bu mövsüm bir qədər kölgəyə çəkilib. Yeni transfer Kadi Borges onu kölgəyə çəkdi, yoxsa mili pasportu Filipi arxayınlaşdırdı ki, onsuz da oynayacam? Yəni, geriləməni müşahidə edirik ki, Filip sanki öz "qab"ında deyil...\n- Ümumən belə deməzdim. Ola bilər ki, bir az düşüşü var. O da buna görə ki, son 1 ildə 2 dəfə zədələndi - birində diz, digərində topuq nahiyəsindən. 30 yaşı var, ona formasını bərpa etmək heç də asan deyil. Ozobiç oyunun yükünü öz üzərinə çəkən oyunçulardandı. Orqanizm tam hazır olmayanda ondan çox şey tələb edirsənsə, daha çox yüklənməylə nəticələnir, öz formasının bərpa olunmasını gecikdirir. Kadinin kölgəsində qalmasına gəlincə, ümumiyyətlə, belə şey düşünmürəm. Hər futbolçunun üzərinə düşən funksiya var, çalışırlar onu doğru yerinə yetirsinlər. Sadəcə, fərqli oyunçulardı. Amma Filip ustalığı, qol vurmaq qabiliyyətinə görə ən yaxşılardandı komandada. Əlinə bir imkan düşsə, ondan istifadə etməyi bacarır. Pasportunun bura heç bir aidiyyatı yoxdu. Komandamda onun zəiflədiyini görmürəm. Sadəcə, axır oyunlarda həddindən çox yoruldu. 6 günə 3 oyun oynadı millidə, ondan əvvəl çempionat, bundan da öncə Konfrans Liqası. Ümuymiyyətlə, "Qarabağ"ın futbolçuları iyulun əvvəlindən bu yana klubda 14, millidə 5-ci matçı keçirəcəklər.  Bu, heç də az bir göstərici deyil. Futboluların psixoloji yorğunluğu fiziki yoğrunluğundan daha təhlükəlidi. "Fizika"ya 4-5 gün istirahət verə bilərsən ki, orqanizmi özünə gəlsin, bərpa olunsun. Sonra lap oyun oynamaz, sonrakılara tam hazırlaşar. Amma psixoloji yorğuynluq bundan xeyli ağırdı. Çempionat tam başqa ab-havadı, fərqli şeylər tələb edir. Milli fərqli, Konfrans Liqası fərqli, iqlim həddən artıq fərqli, tələblər, məşqçilər, komandalar tam fərqli. Ümumiyyətlə, futbolçunun, komandanın bu turnirlərdə stabil qalması çətindi, kim qala bilisə, ona əhsən deyirik. Çalışırıq onu qoruyub saxlamağa. Fikirləşirsən zədədən, psixoloji yoğrunluqdan qoruyum. O qədər xırda elementlər var ki... Bəli, Filipdən çox şey tələb edirəm. ondan daha çox şey gözləyirəm. Daha yaxşı nəticələr əldə etmək istəyiriksə, hər bir futbolçu daha yaxşı vəziyyətdə olmalıdı. Bunu bütün futbolçularıma bildirirəm. Bu gün bacardığımız qədər Ozobiçdən maksimumunu almağa çalışırıq. Elə oyunlar olur ki, 45 dəqiqə oynadıram, hardasa istirahət verirəm, rotasiyalar edirəm bəzi futbolçularla.\n- Bəs, yaxşı, məhsuldar oyun nümayiş etdirən Kadiyə necə qiymət verərdiniz?\n- Həmişə demişəm ki, 1-2 oyun qol vurmaq, nəticə vermək hər şeyin ideal olduğu demək deyil. Bu futbolçu komanda üçün yaxşısı olacaq - belə bir şey yoxdu. Ən narahat olduğum da odur. Bəli, bunu ilboyu, növbəti il də davam etdirsə, hə, ondan fərqli futbolçu olacaq. Bəzən tələsməli, aldanmalı deyilik. Bəli, Kadi qollar vurdu, ancaq Ozobiç gedib İsraildə "Aşdod"da fərqləndi vacib anda, digərində məhsuldar ötürmə verdi, çempionatda dubla imza atdı.\n- Ola bilər Ozobiç oyunboyu kölgədə olsun, ancaq bir anda səhnəyə çıxaraq öz sözünü deyə, vacib qol vura bilər...\n- O, zatən belə futbolçudu. Filipin mövqe seçimi yaxşıdı, qol duyumu, qol vurmaq qabiliyyəti bəzi şeyləri kölgədə qoyur. \n"Mahir yaxşı mənada sırtıqdı, Toral isə xarakteri daha da güclənməli, idmançı, kişi, insan kimi böyüməlidi"\n- "Qarabağ" ilk "qaranquşunu uçurtdu" və şükür Allaha ki, ölkəni yaxşı təmsil edir, adını uca tuta bilir hələlik. Söhbət "Legiya"da uğurla çıxış edən Mahir Emrelidən gedir. Növbəti çemodanını qoltuğuna vurub yola salmağı planlaşdırdığınız uşaq Toral Bayramovdu, yoxsa başqasıdı?\n- Toral bu gün hələ tam hazır deyil. Mahir bir az fərqli xarakterə malik oyunçudu. Ümumiyyətlə, onun fiziki gücü, dünyagörüşü bir az fərqlidi. Emreli üçün kənarda oynamaq bəlkə daha asandı, nəinki Bayramov üçün. Toral indi övladlarımızdan biridi, çox çətinliklər görüb, hələ uşaq xarakterindədi. Əlbəttə, onun idmançı, kişi kimi daha da formalaşmasına hələ ehtiyac var. İlk olaraq bunu aradan qaldırmalıyıq. Çünki bunlar olmayıb, futbolçu birdən ölkə xaricində olsa, xarakterindəki çatışmazlıqlar, əziyyətlərə dözə bilməmək ona mane ola bilər. Nəticədə oyunu orda alınmasın, sonra bir daha xaricə getməyi düşünməsin. Onda deyəcək ki, bir daha getmək istəmirəm Azərbaycandan kənara. Toralın çatışmayan cəhətləri çoxdu, xarakteri daha da güclənməli, idmançı, kişi, insan kimi böyüməlidi. Mahir futbol sahəsində yaxşı mənada sırtıqdı. Bu, onun üstün keyfiyyətlərindən biridi. Mahirdə məşqdə, oyunda çəkinmək, utanmaq yoxdu.\n- Ancaq Toral elə deyil, utancaqdı...\n- Ona görə deyirdim ki, o böyümək məsələsi Mahirdə tez getdi, əldə edə bildi. Toral isə hələ tam dərk eləmir ki, futbol, nəticə, uğur nədi. Özü də son vaxtlar gəlib "Qarabağ"da da, millidə də əsas heyət üzvü oldu, beynəlxalq matçlarda çıxış elədi. Ola bilər hələ tam anlamır ki, hardayam. Məni bu dəqiqə narahat edən məqam budu. Ümumən bu şeylər onun böyüməsi üçün böyük təkandı - bu yaşda ondan uğur tələb olunur və bunun üçün oynayır, məşq eləyir. Ancaq potensialı olan uşaqdı, Toral da, digər gənclərimiz də - Elvin Cəfərquliyev də, İsmayıl İbrahimli də. Sonuncular 2 ildi bizimlədirlər, komandada tam formalaşmağa başlayıblar. İndi böyük uğurun, onu əldə eləmək üçün böyük tələblərin içinə düşüblər. Onlar hələ böyüməlidirlər, o ağır yükləmələrə tam gətirilməlidirlər.\n- Yəqin ki, psixoloji cəhətdən...\n- Bəli. Ümumiyyətlə, dərk eləməldiirlər ki, milli komandada nəticə nə olan şeydi, "Qarabağ"da, çempionatda nə olan şey. Çempionatda yaxşı olmalısan ki, avrokuboklarda yaxşı olasan. Orda yaxşı olmalısan ki, millidə yaxşı olasan və s. Bunlar bir-birini tamamlayır. Var potensiallı uşaqlarımız, təkcə "Qarabağ"da deyil, bütün Azərbaycanda. İnanıram ki, Mahirin orda yaxşı olması, o güvəni qazanması, istər-istəməz Azərbaycan futboluna diqqəti daha da artıracaq. Əlbəttə, çox istərdim ki, legionerlərimizin sayı çoxalsın.\n"Milli komandamız haqda düz də desəm, səhv də desəm, yanlışqlıq olacaq"\n- Həmin Mahirin, Toralın və digər istedadlı futbolçularımızın çıxış etdiyi millimiz evdə İrlandiyaya böyük hesabla uduzdu. Ölkəmizdə uşaqdan böyüyədək hər kəs üçün sevimli mütəxəssissiniz, hamı sizi bəyənir. Bəs, siz bəyəndiniz millimizin oyununu? Biz yaxşı oynadıqmı?\n- Yəqin, özünüz görürsünüz, ümumiyyətlə, millidən son vaxtlar - millidən gedəndən sonra hər hansı fikir bildirmirəm. Sadəcə, həmişə ona uğular arzulamışam. Nəsə bəyəndim, nəsə bəyənmədim - mənim üçün düzgün çıxmaz. Düz də desəm, səhv də desəm, yanlışqlıq olacaq. İstər-istəməz fikirlər haçalanacaq - biri bir cür qəbul edəcək, digəri başqa cür. Amma məğlubiyyətə siz nə qədər üzülürsünüzsə, mən daha çox üzülürəm. Ona görə milliyə ancaq uğurlar arzulamaq istəyirəm. Həqiqətən futbolçularımıza görə çox üzülürəm. Oynayan bütün futbolçularımıza görə də məyus oluram, nəticəmizə görə də ki, belə bir hesab oldu. Uğurlar arzulayırıq, ümidlə yaşayırıq, inşallah, hər şey yaxşı olar. Belə başa düşürəm ki, millinin oyununu nəsə müzakirə etməyim mənim üçün düzgün çıxmaz.\n25 Oktyabr 2021 13:01


Elçin Əlibəyli onu döyən qonşusu ilə BARIŞDI » Avrasiya.Net\n06 noy 07:12Sosial\nElçin Əlibəyli onu döyən qonşusu ilə BARIŞDI\nBu barədə E.Əlibəylinin özü bildirib:\nBakı Şəhəri Baş Polis İdarəsinin rəisi general-mayor Mirqafar Seyidov, İstintaq İdarəsinin rəisi polkovnik Nazim İsmayılov və digər əməkdaşlar xüsusi diqqətlə məsələnin həllinə nail oldular. Həmçinin, Yasamal rayon 29-cu Polis bölməsinin rəsi, polvoknik Ayxan Bağırov bu məsələdə haqqın tərəfində durdulər. Bira daha əmin oldum ki, Azərbaycan polisi dğvlətimizin, vətəndaşıarın keşiyində durmaqla bərabər, insanlara xüsusi qayğı və diqqət göstərirlər. Qonşumla ola mübahisədə məhz polislərin iradəsi ilə razılıq əldə edib, barışdıq. Düşmən olmaq mənim prinsiplərimə ziddir!. Əziz dostlarım və mətbuatda çalışan həmkarlarım, mənə göstərdiyiniz qayğıya görə Sizə təşəkkür edir, ehtiramla önünüzdə baş əyirəm!”.\nOlimpiya çempionu tanınmış teleaparıcını döyübNazir keçmiş polis rəisinə yeni vəzifə verdiGeneral 5 nəfərə vəzifə verdiNazir yeni rəis təyin etdiBakının 4 rayonunun polis rəisi işdən çıxarıldı - SİYAHI


“İcra hakimiyyəti ləğv olunmalı, Nazirlər Kabineti buraxılmalıdır” - ÇAĞIRIŞ » Regionxeberleri.com\nRegionxeberleri.com » Siyasət » “İcra hakimiyyəti ləğv olunmalı, Nazirlər Kabineti buraxılmalıdır” - ÇAĞIRIŞ\nPrezident İlham Əliyev ötən gün Cəlilabad və Şəmkir rayonlarına yeni təyin icra başçılarını qəbul edərkən bir çox məsələlərə toxunundu, o cümlədən rüşvət və korrupsiya əməlləri ilə məşğul olan məmurlara ciddi xəbərdarlıq etdi.\nPrezident xatırlatdı ki, son illər ərzində bir çox yüksəkvəzifəli məmurlar, yerli və mərkəzi icra orqanlarının rəhbərləri, eyni zamanda, sabiq rəhbərlər, nazirlər, icra başçıları cinayət məsuliyyətinə cəlb edilmişlər.\nPrezident İlham Əliyev bundan əvvəl də dəfələrlə qanunsuz fəaliyyət göstərən məmurlara sərt şəkildə xəbərdarlıq edib. Amma son proseslər, icra başçıların, nazirlərin, o cümlədən digər yüksək vəzifəli məmurların həbs olunması onu göstərdi ki, Prezidentin xəbərdarlıqlarına bəzi məmurlar məhəl qoymur, yenə də qanunsuz əməllərini davam etdirir.\nBunun məntiqi nəticəsi idi ki, dövlət həmin məmurlarına sərt üzünü göstərdi və rüşvət, korrupsiya, dövlət büdcəsini mənimsəmə və digər cinayət hallarına yol verən məmurlar həbs edildi.\nDövlət başçısı ötən çıxışında bir daha vurğuladı ki, heç kim məsuliyyətdən canını, yaxasını qurtara bilməz:\n"Bunu mən dəfələrlə demişəm, bir daha demək istəyirəm, sizə də deyirəm və bu gün bütün digər məmurlara deyirəm - əgər məmurlar öz işində yenə də bu çirkin əməllərdən əl çəkməsələr, onların da aqibəti eyni olacaq. Hətta çıxışlarımın birində demişdim ki, əgər təmiz işləmək istəmirsinizsə, getməyin bu işlərə, razılıq verməyin, yoxsa bədbəxt olacaqsınız. Əgər siz bu məsuliyyətin altına girirsinizsə, onda, bax, dediyim kimi, qanun çərçivəsində işləməlisiniz və bu yüksək etimadı doğrultmalısınız. Elə işləməlisiniz ki, vətəndaşlar sizdən razı olsunlar".\nPrezident əlavə edib ki, bu insanlar özlərini biabır edirlər: “Bizim iqtidarımıza ləkə vururlar. Əgər kimsə hesab edir ki, bu, onlar üçün nəticəsiz qalacaq, səhv edir".\nGöründüyü kimi, Prezident İlham Əliyev məmurlara bir daha açıq şəkildə xəbərdarlıq etdi və qanunsuz əməllərdən yayınmağa çağırdı. Prezidentin bu xəbərdarlıq məmurların fəaliyyətində hansı dəyişikliklərə səbəb olacaq? Məmurlar yenə köhnə adətlərinə sadiq qalacaq, yoxsa fəaliyyətlərində müəyyən korrektələrə gedəcək?\nMilli Dirçəliş Hərəkatı Partiyasının (MDHP) sədri, sabiq deputat Fərəc Quliyev Cebhe.info-ya açıqlamasında müharibədən sonra heç bir inzibati, cəza tədbiri, ictimai qınaq olmadan belə, məmurların fərqli yanaşma göstərəcəyini düşündüyü deyib:\n“Yeni formatlanma olacaq, cəmiyyətdə hər kəs dürüst işləyəcək. 3 min şəhid vermişik, hərbçilərimiz fədəkarlıq göstərib, məmurlardan isə gözləntimiz dürüst olsunlar, cəmiyyətdə birliyi qoruyub saxlasınlar. İnsanlarla hakimiyyət arasında uçurum yaratmasınlar.Camaat dövlətə “baba” kimi baxsın və qulluğunda rahat şəkildə dayansın. Amma bəzi məmurlar çox təəssüflər olsun ki, öz neqativ davranışlarını davam etdirirlər.\nSizinlə də razılaşıram ki, dəfələrlə Prezidentin xəbərdarlıq etməsinə, Korrupsiyaya Qarşı Mübarizə İdarəsinin çox sərt tədbirlər görməsinə baxmayaraq, bəzi məmurlara dərs olmur. Parlamentdə bir təkliflə çıxış etmişdim ki, məmurlar təyin olunanda onların diplomlarından əvvəl vətənpərvərlikləri, millətə bağlılıqları, əvvəlki fəaliyyətləri yoxlanılsın. Digər vacib məqam isə məmurların təyin olunmasından əvvəl əmlakları ilə bağlı bəyannamənin olmasıdır. İşdən uzaqlaşdırılanda da altlarından milyonlar çıxmasın. Əlbəttə, burada ciddi şəkildə ictimai nəzarət də lazımdır”.\nFərəc Quliyev təklif edib ki, kadrların seçilməsində təkcə YAP-dan yox, bütün partiyalardan, bitərəflərdən ən yaxşılarını seçib təyin etmək də mümkündür:\n“Hətta xaricdə yaxşı kadrlar varsa, gətirib ölkədə işlətmək uyğun olardı. Amma məsələ o həddə gəlib ki, bunun qarşısını yalnız inzibati qaydada almaq lazım olub. Görünən odur ki, qanunları, cəzaları sərtləşdirmək lazımdır. Hazırda yol budur, amma gələcəkdə fərqli yanaşma ilə bu problemin qarşısını almağın mümkün olduğunu düşünürəm.Məsələn, yerlərdə icra hakimiyyətlərinin səlahiyyətlərini alıb demokratik yolla formalaşan bələdiyyələrə verməklə bu problemi həll etmək mümkün olar.\nÇünki xalqdan asılı olan məmurlar seçki mənbələrini nəzərə almağa məcburdur.Hesab edirəm ki, Nazirlər Kabinetinin buraxılması və bir çox nazirliklərin vitse-prezidentlik institunun kurasiyasına vermək mümkündür. Bir çox nazirlik və komitələri isə ləğv etmək lazımdır. Düşünürəm ki, belə halların baş verməməsi üçün cəza tədbirlərinin sərtləşdirmək lazımdır. Bundan sonra məmurların hamısı islah olunacaq”.


Akademik yazinin əsas hissəLƏRİ\nAkademin yazının əsas hissələri\nBildiyiniz kimi, paraqraf bir mövzu barədə bir neçə cümlədən ibarət olur və üç əsas hissəyə malik olur: giriş cümlə, əsas hissə (fikri dəstəkləyən cümlələr) və yekun cümlə. Eynilə, bizim yazdığımız tədqiqat işləri də bir mövzü və üç əsas hissədən ibarət olan paraqraflar qrupudur, giriş, əsas hissə və nəticə. İndi isə gəlin akademik yazı işinizin hər bir hissəsinə ayrı-ayrılıqda baxaq.\nGiriş akademik yazı işinizin ilk paraqrafıdır. O, mövzunu təqdim edir və oxucuda maraq oyadır. Giriş paraqrafı yazmağın bir neçə yolu var. Fikrimizin aydın ifadəsi üçün hər hansı bir mayeni ağzı geniş olan bir qabdan ağzı dar olan başqa qaba tökmək üçün istifadə etdiyimiz əşyanı - qıfı təsəvvürümüzə gətirək. Mayenin dağılmaması üçün ağzı geniş olan və sonuna doğru getdikcə daralan qaba qıf deyirik. Yazını həmin əşyaya bənzətsək, girişi qıfın ağzı hesab edə bilərik. Qıfın ağzı, yəni yazının girişi 2 hissədən - bir neçə ümumi cümlədən və bir tezis cümləsindən ibarət olur. Ümumi cümlələr akademik yazı işinizin mövzusu haqqında oxucuya ümumi məlumat verir. Onlar oxucunu mövzunuzun çox ümumi ideyasından çox spesifik ideyasına doğru yavaş-yavaş aparır. Qıfın ağzı -yazının girişindəki ilk ümumi cümlə sadəcə mövzunu təqdim edir. Şəkli çəkərkən kamera linzası konkret bir şəkil üzərində fokuslandığı kimi, hər bir növbəti cümlə də getdikcə spesifik mövzu üzərinə daha çox fokuslanmış olur. Tələb olunan ümumi cümlələrin sayı üzrə dəqiq bir qayda yoxdur. Bununla belə, sizin 3-4 cümlə yazmanız gərəkdir və bu cümlələr oxucunun diqqətini saxlamaq üçün kifayət qədər maraqlı olmalıdır. Oxucunun diqqətini cəlb etmək üçün ümumi cümlələr içərisinə bir neçə maraqlı detallar salmaq olar. Buna baxmayaraq, elmi yazı işinizin əsas hissəsinə aid olan heç bir detalı burada verməməlisiniz.\nTezis cümləsi elmi yazı işinizin əsas ideyasını təqdim edir.\n• O, yazınızın konkret mövzusunu göstərir.\n• O, əsas mövzunun yarım mövzularını sadalaya bilər.\n• O, eyni zamanda struktur metodu barədə məlumat verir.\n• O, girişin sonuncu cümləsi olmalıdır.\nTezis cümləsi elmi yazı işinizin sualına cavab verdiyinə görə, başlanğıc üçün ən uyğun məqamdır. Buradan yazınızın yarım mövzularının nə olacağı və onlarda nələrdən söhbət açacağınız barədə qərar verə bilərsiniz. Nədən söhbət açacağınız barədə ilkin fikriniz olduqdan sonra yazınızı yazmağa başlaya bilərsiniz.\nBununla belə, elmi yazı işi yazarkən mövcud ədəbiyyatın əksəriyyətini araşdırmadan müəyyən yanaşma ilə çıxış etmək çətin ola bilər.Ona görə də, tezis cümləsini formalaşdırmazdan əvvəl siz mövzu üzrə bir qədər oxumalı və sizə lazım ola biləcək müxtəlif fikirləri dəstəkləyən konsepsiyalar, nəzəriyyələr və araşdırmalar barədə qeydlər götürməlisiniz. Bu qeydləri götürəndən və bunların qısa xülasəsini qurandan sonra mövzunu yekunlaşdıran və mövcud\nədəbiyyatdan fikir, faktlar üzrə ziddiyyət və fərqli yanaşmaları nəzərə alan tezis yazmağa daha yaxın ola bilərsiniz.\nSizin yazdığınız qeydlər boşuna olmayacaq, çünki onlar sizin tezis cümlənizi dəstəkləyən paraqraflarınız üçün əsas parçalar olacaq. Əslində, əgər siz artıq yaxşı qeydlər etmisinizsə, tezis cümlənizi dəstəkləyəcək arqumentinizlə əlaqələndirmək üçün sizə yalnız paraqraflar arasına bağlayıcı cümlə lazım ola bilər. İstifadə etdiyiniz yanaşmadan asılı olmayaraq, yazınızın yaxşı struktura malik olması önəm daşıyır.Bu isə, giriş paraqrafı ilə başlayır.\nGiriş və tezis cümlələri\n• Giriş -yazınızın məzmununu quran geniş açılış cümləsi ilə başlamalıdır.\n• Bitkin bir giriş üçün, siz özünüzə "Kim, Nə, Nə zaman, Harada, Necə və/yaxud Nə üçün?” kimi suallar verə bilərsiniz.\n• Mövzu üzrə mövcud ədəbiyyat barədə düşünmək və sizin yazı töhfənizin başqalarının yazıları ilə nə şəkildə əlaqəli olmasını qeyd etmək hər zaman önəmlidir. Mövzunun əhəmiyyətini də bura daxil edə bilərsiniz.\n• Girişdə oxucunuza yazınızda gedəcəyiniz yolu deməyiniz önəmlidir, bu səbəbdən də yazınızda nədən danışacağnız barədə qısa xatırlatma edin.\n• Girişin sonuna yaxın fokus tezis cümləsinə doğru daralır. (Qeyd etmək lazımdır ki, bəzən siz girişinizi tezis cümləsi ilə başlaya, ya da onun əvəzinə ritorik sual işlədə bilərsiniz).\nTezis cümləsi yazmağın əsas yolIarı\nTezis cümləsi yazarkən "bu yazı işi...-dən bəhs edəcək”, "bu yazı işi...-dən söz açmağa hazırlaşırıq” tipli fikirlərdən uzaq olun. Araşdırmaq niyyətinizi bəyan etməkdənsə, çalışın apardığınız təhlilin nəticəsini qeyd edəsiniz.\n• Cümlələrinizin konket olduğuna əmin olun.\n• Fikirlərinizin dəqiq və aydın olduğuna əmin olun.\n• Tezis cümləsi qısa, yalnız 1-2 cümlədən ibarət olur.\n• Elmi yazi işinizdəki iddianızın reallığa əsaslandığına əmin olun, əks halda o, gülməli və uydurma səslənə bilər.\n• Tezis cümlənizin əhəmiyyətinə, mövzu üzrə verə biləcəyi töhfəyə əmin olun.\n• Tezis cümləsi, adətən, iki məsələyə xidmət edir: o, dissertasiyanın sualına cavab verir və seçilmiş cavab üçün ortaya izahat və məntiqli səbəb qoyur.\nYazı mövzusu: Sürət artıran sürücüləri hədəf seçən reklamlar işləkdirmi?\nTesiz: Baxmayaraq ki, sürət artıran sürücülərin sayı heç zaman sıfıra düşmür, onları hədəf seçən reklamların müsbət təsiri olur, çünki insanlar sürət həddini aşmanın nəticəsində yaranan dəhşətli ağır nəticələrə fikir verirlər.


Tehranda Ermənistan səfirliyi qarşısında etiraz aksiyası keçirilib\n16 Sentyabr 2020, 20:49 (GMT +4)\nBakı, 16 sentyabr, SalamNews. Bu gün çərşənbə axşamı iranlı tələbələr Tehrandakı Ermənistan səfirliyi qarşısında etiraz aksiyası keçiriblər.\nSalamNews "Səhər" telekanalına istinadla xəbər verir ki, iranlı tələbələr İsrailin addımları barədə xəbərdarlıq edərək, işğal olunmuş ərazilərdə Ermənistan səfirliyinin açılmasına etiraz edib, rəsmi İrəvanı Təl-Əvivlə münasibətlərinə yenidən baxmağa çağırıblar.\nBu, iranlıların Ermənistan səfirliyi qarşısında keçirdiyi ikinci etiraz aksiyasıdır.\nEtirazçılar Qüdsdəki işğalçı rejimlə hər hansı bir uzlaşmanı regional təhlükəsizliyə xəyanət hesab edərək onu qınayıblar. Ayrıca, İsrail bayrağının yandırılmasından sonra tələbələrin bəyanatı oxunub.\nBəyanatın bir hissəsində bildirilir: "Biz tələbələr 85 milyondan çox iranlının ayıq-sayıq nümayəndəsi olaraq, bu gün burada Ermənistan səfirliyi qarşısında elan edirik ki Ermənistanın bu qərarına yenidən baxması lazımdır və səfirini geri çağıraraq, məşum sionist rejimlə səfir mübadiləsində xoşagəlməz bir addımın qurucusu olmamalı, İslam dünyasının qəlbində bu məşum ağacı gücləndirməməlidir. Əks təqdirdə, günahın ortağı olacaqdır. Başqa təqdirdə, bu cinayətkarların ayaqlarını öz torpaqlarına açsa gecə-gündüz onların fitnələrini gözləmək məcburiyyətində olacaq ki bu da İranla dinc və sülhsevər münasibətləri pozan minlərlə fitnədən ibarət olacaq."


Üzeyir Hacıbəyov haqqında:\nÜzeyir Hacıbəyovun Azərbaycan musiqi mədəniyyətində yerini M. Qlinkanın rus musiqi tarixində yeri ilə tutuşdurmaq olar. Çağdaş musiqimizin bütün başlıca janrları Üzeyir Hacıbəyovun yaradıcılığından qaynaqlanır.\n"Бакинский рабочий", 1948, 26 noyabr.\n...... Öz yetirmələrindən hər birinə böyük qayğıkeşliklə yanaşan bu istedadlı müəllimin sinfində çoxlarımız ilk dəfə anladı ki, lirik xalq mahnılarının sadə incəlikləri, muğam quruluşunun gözəllikləri arxasında həm estetik, həm də məntiqi baxımdan olduqca özüllü bir sistem durur.\n"Советская культура", 1975, 26 noyabr.\nŞostakoviçin tələbələri ilə necə dərs keçdiyini, hansı pedaqoji prinsiplərdən faydalandığını hazırda məndən tez-tez soruşurlar. Və mən cavab verməyi özümə borc bilirəm ki, həmin prinsiplərin sayı istedadlı və oxşarsız şagirdlərin sayı ilə ölçülürdü. Lakin bütün hallarda, çox sərt müəllim olduğuna baxmayaraq, o yetirmələrində özlərinə dərin inam aşılayır və ən şətin işlərini belə sona çatdırmaqda onlara köməkçi olurdu.....\n..... Sənətçiləri gəmilərə bənzətmək olar: bə’ziləri geniş, ucu – bucağı görünməyən, fırtınalı və hər zaman yeniliyində belə sonsuz dənizdə üzməyi sevir, digərləri isə səssiz, sakit fırtınalardan və qorxulardan uzaq limanlarda lövbər salmağa can atırlar....\n..... Musiqi sənəti çevrəsində işlədiyim xeyli zamandır. Əlbəttə, sakitlikdə də yaşamaq olardı. Lakin dincliyin başlanğıcı sənətin sonu deməkdir. Yerində saymamaq üçün, gərək özün özündən “üz döndərməlisən”. Necə ki, V. Şklovski deyib: “Boy atmaqdan, yetkinləşməkdən yorulmadığımdan, mən daim dəyişilməliyəm.”\n“Вопросы литературы” jurnalı, 1967, №11.\n“Ritm zaman anlamını dəyişib. Əgər keçmişlərdə sənətkar ömrü, kobud desək, incəsənət tarixi gedişinin hansısa, - klassisizm yaxud romantizm, - dövrünə uyğun idisə, hazırda bizlərdən hər birimiz zirvəyə doğru bir neçə gədiyi aşmalı olur. Dayanıb durmaq qorxuludur.....”\n“Кругозор”, jurnalı, 1967, №10.\nVladimir Mixayloviç Kozlov\nVladimir Mixayloviç Kozlov son dərəcə istedadlı musiqiçi idi. Onların tanışlığının başlanğıcı 1925-ci ildə, Qara Qarayev konservatoriya yanında musiqi məktəbində oxuduğu zamandan başlayıb. (V.M.Kozlov o zaman konservatoriyanın həm fortepiano, həm tarix-nəzəriyyə fakultələrində təhsil alırdı.) İstər pianoçu, istər pedaqoq kimi V.M.Kozlovun respublikada o zamankı konsert həyatının canlanmasında sanballı yeri var idi. Kozlov ilk növbədə konsertmeyster kimi tanınmışdı və sozün tam mənasında SSRİ-də ən öncül müşayiətçi – pianoçulardan biri sayılırdı.\nQ. Qarayev V.M.Kozlovun Azərbaycandan çox-çox uzaqlarda tanınmasını yüksək qiymətləndirirdi. Bu haqda o belə demişdi: “O Bakıda çıxış etmiş bütün artistlərlə çalmışdı və çoxları bilirdi ki, Bakıya akkompaniatorsuz da yollanmaq olar”.\nQ. Qarayevin yaradıcılığında V.M.Kozlovun adı ilə bağlı əsərlərdən onun dünyadan köçdüyü 1960-cı ildə yazılmış və xatirəsinə həsr olunmuş Violino ilə fortepiano üçün Sonatanı göstərmək olar.\nLeopold Moritseviç Rudolf (1877-1938)\nLeopold Moritseviç Rudolf 1901-ci ildə Moskva konservatoriyasını S. İ. Taneyevin bəstəkarlıq sinfi üzrə bitirib. 20 illik zaman kəsimində Saratovda, sonralar konservatoriyaya çevrilmiş orta musiqi məktəbində işləyib.\n1930-1932-ci illərdə Leninqrad konservatoriyası yanında işçi fakultəsində və şəhərin musiqi texnikumlarında müəllimliyindən sonra Bakı konservatoriyasında ölümünədək bəstəkarlıq nəzəriyyəsi kafedrasına başçılıq edib, professor vəzifəsində işləmişdir. Konservatoriyanın tələbəsi ikən Q. Qarayev professor Rudolfun bəstəkarlıq sinfində təhsil alırdı (L.M.Rudolf həm də tarix – nəzəriyyə - bəstəkarlıq fakultəsinə başçılıq edirdi. )\nGeorgi Georgieviç Şaroyev - görkəmli rus pedaqoqları M.K.Benua və A.R.Yesipovanın şagirdi, Azərbaycan Dövlət konservatoriyasının professoru və Q. Qarayevin fortepiano üzrə müəllimi olmuşdur.\nÜzeyir Əbdul Hüseyn oğlu Hacıbəyov (18. IX. 1885-23. X. 1948)\nBöyük Azərbaycan bəstəkarı, pedaqoq, yazıçı-jurnalist və ictimai xadimdir.\nİstər konservatoriyanın, istər buradakı Azərbaycan xalq musiqisi tarixi və nəzəriyyəsi kafedrasının yaranması onun adı ilə bağlıdır. Folklorun böyük bilicisi kimi o milli musiqinin məqam (lad) qanunauyğunluqlarını əsaslandıran biçimli nəzəri sistemin yaradıcışıdır.\nÜzeyir Hacıbəyovun sinfində Qara Qarayev “Azərbaycan xalq musiqisinin əsasları” fənnini keçirdi. Böyük musiqiçi ilk andan Q. Qarayevin gələcəkli istedadını aşkarlaya bilmişdi. Sonralar Q. Qarayev belə söyləyirdi: “O, əgər belə desək, mənim milli ruhum uğrunda çarpışırdı”.\nBütün böyük ustadlardakı kimi, Hacıbəyov təlimi sirf nəzəri çevrəni aşaraq, Azərbaycan məqamları (ladları) sistemini musiqi yaradıcılığı ilə sıx və üzvi şəkildə uzlaşdırırdı. Belə üzlaşmanın gərəkliyi onunla bağlıydı ki, Azərbaycan musiqisində, - istər xalq yaradıcılığı janrlarında, istərsə də xalq-professional musiqi sənətində (muğam və aşıq sənətində) – səs materialı və quruluş biçimlənməsinin, Avropa musiqisindəkindən daha artıq və olduqca qabarıq şəkildə, məqamın (ladın) qanunauyğunluqlarından böyük asılılığı var.\nQara Əbülfəz oğlu muəlliminə bəslədiyi sonsuz minnətdarlığını ömrünün sonunadək qoruyub saxlamışdı. Üzeyir Hacıbəyovun yaradıcılığında və Azərbaycanda ilk violino, violonçel və fortepiano triosunda həyata keçirilən aşıq üslubu Qara Qarayevi 1965-ci ildə həmin əsərin “Aşıqsayağı” simfonik transkripsiyasını yaratmağa ilhamlandırmışdı.\nDmitri Dmitriyeviş Şostakoviç (25.IX.1906-1909. VIII. 1975)\nGörkəmli rus bəstəkarı, pianoçu, pedaqoq və ictimai xadim. 1943-cü ilin payızında Moskvaya qayıdan Qara Qarayev, o zaman Moskva konservatoriyasının professoru D.Şostakoviçin sinfinə düşür.\nUstadla şagirdinin ömürlük dostluğu həm zövq, həm yaradıcılıq durumu, həm də həyata baxışları baxımından yaxınlıqlarının sonucu kimi açıqlana bilər.\nBütün bunlar Qara Qarayevin tələbəlik illərindəki yaradıcılığında həm kəmiyyət, həm də keyfiyyət göstəriciləri ilə özünü aşkarlayıb.\nI simfoniya (1943), fortepiano üçün Sonata a-moll (1943), “Vətən” operası (1945), nəhayət, konservatoriyanı bitirərkən (1946) yazılan II simfoniya, - bütün bunlar, şübhəsiz ki, D.Şostakoviç şagirdinin əsərləridirlər.


Maya Məmmədova, həkim-stomatoloq — ANDOP\nMaya Məmmədova, həkim-stomatoloq\n22.07.2019\tMƏZUNLAR Şərh yaz 840 Baxışlar\nAygün Kalaşova, həkim-terapevt\n“Nutrisiologiyanın və dietologiyanın əsasları” kursunun iştirakçıları öz fikirləri ilə bölüşürlər.\nMaya Məmmədova, həkim-stomatoloq:\n«Yaxşı həkim heç bir zaman öz inkişafını dayandırmamalıdır. Mən, stomatoloq olaraq, anlayıram ki, dişlərin sağlamlığının qorunub saxlanması həm də düzgün qida rasionundan asılıdır. Bu isə o deməkdir ki, dietologiya üzrə biliklər mənim üçün çox mühümdür. Bundan əlavə, bütün ailə üzvlərini yaxşı formada saxlamaq üçün düzgün qidalanma barədə biliklərə malik olmaq lazımdır».\nTags ANDOP məzunları Maya Məmmədova\nƏvvəlki Nərmin Xudiyeva, psixoloq\nSonrakı Cəmilə Rüstəmova, həkim – terapevt


Ankara Aİ ilə danışıqlardan geri çəkiləcəkmi? – Politoloq fikri – Yenicag.Az\nAna Səhifə Dünya Ankara Aİ ilə danışıqlardan geri çəkiləcəkmi? – Politoloq fikri\nAnkara Aİ ilə danışıqlardan geri çəkiləcəkmi? - Politoloq fikri\nYeni Çağ Media Qrupu – Aprel 18, 2017 - 15:23\nÖlkədə uğurla başa çatan referendumdan sonra prezident Rəcəb Tayyib Ərdoğan bəyan edib ki, Türkiyə Avropa İttifaqı ilə danışıqlardan çıxmaq barədə də referendum keçirə bilər.\nQeyd edək ki, Aİ artıq 54 ildir ki, Ankaranın bu quruma üzv olmaqla bağlı təkliflərini qəbul etmir. Hətta Türkiyə Aİ-nin onun qarşısında qoyduğu tələbləri də tam olaraq yerinə yetirib. Amma yenə də Aİ Ankaranı quruma yaxın buraxmır. Belə bir fonda Türkiyə prezidenti Ərdoğan bəyan edir ki, ölkəsi Aİ ilə danışıqları dayandırmaq məsələsində xalqın dəstəyini almaq üçün referenduma müraciət edə bilər.\nGörəsən, Ankaranın belə bir addıma getməsi nə dərəcədə mümkündür və onun baş verməsi gələcək perspektivlər üçün nə vəd edir?\nPolitoloq Elşən Mustafayev Yenicag.az-a açıqlamasında bildirdi ki, Aİ ilə danışıqları dayandırmaqla bağlı referendum məsələsini ortaya atmaqla əslində Ərdoğan Avropa ölkələrinin nəbzini yoxlamaq qərarına gəlib:\n“Ərdoğan uzun müddətdir hakimiyyətdədir və bu müddət ərzində Avropa İttifaqına üzvlük və vizasız gediş-gəlişlə bağlı aparılan danışıqlarda hər hansı bir irəliləyiş gözə dəymir. Sadəcə onu bilirəm ki, Türkiyənin Avropaya arxasını çevirməsi qardaş ölkəyə hərtərəfli şəkildə xeyir gətirəcək bir addım olmaz. Bunu Türkiyə prezidentinin özü də anlayır. Bu fonda Aİ danışıqları dayandırmaqla bağlı referendum keçirə biləcəyini deməklə əslində, izah etməyə çalışır ki, Aİ Türkiyəyə nə qədər lazımdırsa, Türkiyə də həmin quruma bir o qədər lazımdır. Yəni referendum məsələsini ortaya atmaqla əslində, bu amili mesaj olaraq gündəmə gətirib. Amma düşünmürəm ki, Türkiyə Aİ danışıqlarını dayandırsın və ona arxa çevirsin. O zaman Ankara üzünü hara çevirəcək, Çinə, Rusiya tərəfəmi? Rusiya ilə Türkiyə arasında ortaq məxrəcə gəlməyə əngəl olan ciddi problemlər var. Amma Avropa İttifaqı ilə Ankaranın ortaq məxrəcə gələcəyi məsələlər daha çoxdur. Son zamanlar bilirsiniz ki, Avropada Türkiyə hakimiyyətinə qarşı neqativ münasibətlər artıb. Türkiyənin yeni referendum məsələsinin gündəmə gətirilməsi də məhz bu amildən qaynaqlanır. Lakin bütün hallarda Ankaranın Aİ ilə danışıqlardan çıxmaqla bağlı referenduma gedəcəyini düşünmürəm. Belə bir qərar verilməyəcək”.\nPolitoloq Elşən Manafovun fikrincə isə Ərdoğan ölkə daxilində qarşıdurmaya səbəb ola biləcək amilləri aradan qaldırdıqdan sonra, Aİ ilə danışıqlardan geri çəkilməklə bağlı referendum məsələsini gündəmə gətirə bilər:\n“Türkiyə ilə Avropa İttifaqı arasındakı münasibətlərdə yaşanan gərginliyin səbəbkarı məhz elə Aİ-dir. Ankara uzun illərdir ki, Aİ-nin qapısını döyür. Bu illər ərzində də Türkiyə ittifaqın onun qarşısında qoyduğu şərtləri tam mənada ödəyib. Sonuncu şərtlərdən biri də Türkiyənin Konstitusiyasındakı dəyişikliklərlə, Silahlı Qüvvələrin dövlətə tabe etdirilməsilə bağlı idi ki, həmin tələblər də Ankara tərəfindən artıq icra olunub. Ölkədə hüquqi, məhkəmə islahatları həyata keçirildi. Amma ondan sonra da Aİ israrla Türkiyəni öz ailəsinə qəbul etməyəcəyini ortaya qoydu. Türkiyənin iqtisadi, maliyyə, hərbi qüdrətinin getdikcə artması və bu ölkənin ən əsası müsəlman dövləti olması Aİ-nin xristian təəssübkeşliyi çəkən dairələrini narahat edib. Türkiyədə yaşanan terror hadisələrinə münasibətdə də Aİ rəsmiləri bir çox hallarda susqunluq nümayiş etdirdilər. Fətullah Gülən, habelə paralel dövlətlə bağlı məsələdə Aİ-nin Türkiyə hökumətini ittiham etməsi də münasibətlərdəki gərginliyi artırdı. Sona çatan referendumla bağlı da Avropa dövlətlərinin hakim dairələri onun ittifaqın standartlarına cavab vermədiyi barədə cəfəng fikirlər səsləndirdilər. Nəticədə, onlar Türkiyəni öz ailələrində görmək istəmədiklərilə bağlı fikirlərini qabarıq şəkildə büruzə verdilər.\nTürkiyənin İslam dünyasının digər dövlətləri üçün etalon, örnək olmasına baxmayaraq, Aİ bu amilləri nəzərə almır. Belə bir vəziyyətdə Ərdoğan bəyan edib ki, Aİ ilə danışıqlardan imtina barədə də referendum keçirə bilər. Düşünürəm ki, bu nəticənin reallaşması üçün 2019-cu ili gözləmək lazım gələcək. Son referendumda seçicilərin 48,6 faizi təkliflərə “yox” cavabı verdi. Türkiyənin iri şəhərlərində də seçicilər əsasən “yox” cavabı verdilər. Eyni zamanda bu həmin şəhərlərdə türk iş adamları, maliyyə dairələri, bankların da “yox” fikrini dəstəklənməsi anlamında qəbul olunmalıdır. Belə olan halda Aİ ilə gərginliyi artırmaq əvəzinə, Türkiyə hökuməti ilk növbədə daxildə vətəndaş həmrəyliyi və birliyini təmin edəcək addımlar atmalıdır. Çünki müxalifətlə aparılan danışıqlarda əldə olunacaq razılaşmalar Türkiyənin gələcək təhlükəsizliyinin qarantı ola bilər. Ona görə də Aİ ilə bağlı referendum məsələsini həll etmək üçün Ərdoğan ilk növbədə Türkiyə cəmiyyətində qarşıdurmaya səbəb ola biləcək amilləri aradan qaldırmalıdır. Məhz bu amil öz həllini tapdıqdan sonra Türkiyə Aİ ilə münasibətlərə yenidən baxa bilər. Amma onu da qeyd edək ki, Türkiyənin ən böyük iqtisadi partnyorları məhz Aİ-yə daxil olan ölkələrdir”.


09:24 29 Oktyabr 2020\nAzərbaycan Qəzeti Rəsmi Dövlət Qəzeti, Baş redaktor Bəxtiyar SADIQOV Tarix İnstitutunun alimi Arsak toponimi ilə bağlı real faktları açıqlayıb\nBu fikirləriAZƏRTAC-a açıqlamasında AMEA-nın Tarix İnstitutunun Azərbaycanın qədim tarixi şöbəsinin elmi işçisi Ramin Əlizadə deyib.\nO bildirib ki, Göyçə gölünün cənub-şərq sahilində Aşağı Zağalı kəndi yaxınlığında aşkar edilmiş Urartu mixi yazılı kitabəsində Qarabağın dağlıq hissəsinin adı qədim türkcədə "Yurd” sözünün qarşılığı olaraq"Urte” kimi çəkilir. Erməni tarixçiləri Q.A.Kapansyan və N.V.Arutyunyan əsassız olaraq Arsak toponiminin "Urtexi” adından yarandığını iddia etmişlər. Tanınmış arxeoloq B.B.Piotrovski Urartunun şimal-şərqə doğru genişlənmə siyasətinin Qarabağ yaylaqlarında yaşayan tayfaların ciddi müqaviməti üzündən baş tutmadığını qeyd edib. Əslində Arsak adıSaketnonimindən yaranıb, doğru tələffüzü Ərsak olmuş, mənası isə "Sak əri, ərəni” deməkdir.\nAzərbaycanın qədim türk boylarının adı Urartu mənbələrində İşqigulu, Aşşurmənbələrində Aşquzvə ya İşquz, qədim yəhudi dini mətnlərində Aşkenaz, irandilli mənbələrdə Sak, yunan və latın mənbələrində isə İskit (Skutai) və Skolati kimi çəkilir. Qafqaz regionunda, eləcə də Xəzər dənizi hövzələrində yaşayan Sak boylarının antik mənbələrdə rast gəlinən Skolati adı əslində qədim türkcədə "Sak Elatı” sözündən qaynaqlanır.\nOrta əsrlər dövründə Alban apostol kilsəsinin mərkəzi olan Gəncəsər məbədinin kitabəsində Alban-Xaçın knyazı Həsən Cəlal "Uca və böyük Ərsak ölkəsinin hökmdarı, Alban vilayətinin çarı Böyük Həsənin nəvəsi, Vaxtanqın oğlu” kimi yad edilir. Bu kitabə onun əcdadlarının qədim türk boyuna mənsub olan Ərsak soyundan olmasını bir daha təsdiq edir. Təsadüfi deyil ki, XVIII əsrdə Qarabağın dağlıq hissəsində yaşayan alban xristian məlikləri də I Pyotra və II Yekaterinaya yazdıqları məktublarında özlərinin erməni deyil, alban olduqlarını təsdiq etmişlər. Akademik Yaqub Mahmudov araşdırmalarında qeyd edir ki, bu məktublar erməni alimləri tərəfindən saxtalaşdırılaraq, "alban türkləri” - "müsəlman albanlar”, "Arşaki nəsli” isə "erməni rəisləri nəsli” ifadələri ilə əvəz edilib. Qeyd edək ki, Arsak adı bir çox mənbələrdə Arşaki kimi də xatırlanır. Sak etnonimi Cənubi Qafqaz regionunda, o cümlədən Azərbaycan ərazisində əsasən yaylaq-qışlaq maldarlığı, dəmyə əkinçiliyi və atçılıqla məşğul olan türk boylarına verilmiş ümumi addır. Qədim yazılı mənbələrdə bəhs olunan Sakasena, Balasakan (Sak düzü), Maskut (Massaget) toponimlərinin, hazırda isəŞəkişəhərinin, Zaqatala rayonunun, Zəngəzurda Sisakan (Sisian) rayonu və Şəki kəndinin adları məhz Sak türklərinin adı ilə bağlı olaraq meydana gəlib. Loru-Pəmbək ərazisində Gözəldərə kəndinin türksoylu boylarından biri Ərsaklılar adı ilə tanınırdı.\nTarixçi alim diqqətə çatdırıb ki, eradan əvvəl I minilliyin birinci yarısında Qarabağ ərazisi İskit-Sak (İç Oğuz) dövlətinin tərkibində olub. Qədim dövr üzrə tanınmış tarixçi alim İ.M.Dyakonov Midiya imperiyasının şimal sərhədinin Araz çayının şimalında "keçmiş İskit dövlətinin ərazisi”ndən keçdiyini göstərir. Şimali Azərbaycan torpaqlarında (Göyçə, Qarabağ, Borçalı, Şəki, Mingəçevir, Gəncə-Qazax) İskit-Sak boylarına aid xeyli sayda maddi-mədəniyyət nümunələrinin aşkar edilməsi regionda onların hərbi-siyasi cəhətdən nüfuzunun güclü olduğunu sübut edir. Antik mənbələrdə Kür və Araz çayları arasındakı ərazi Sakasena adı ilə tanınırdı. Eradan əvvəl I əsrin sonu – bizim eranın I əsrinin əvvəllərində qədim yunan coğrafiyaşünası Strabon Sakasenanın Sak boyunun adı ilə əlaqədar olaraq meydana gəldiyini qeyd edir.I əsrdə yaşamış qədim Roma tarixçisi Böyük Plini "Təbiət tarixi” əsərində Sakasenanın Kürdən cənubda geniş coğrafiyanı əhatə etdiyini qeyd edir. Qədim yunan tarixçisi Arrian isə I-II əsrlərdə Sak ölkəsinin Azərbaycanın Kür və Araz çayları arasındakı geniş ərazisini əhatə etdiyini göstərir. İ.M.Dyakonova görə, Sakasena toponimi "Sakların yaşayış məskəni” (İran dillərində "Saka-sayana”) mənasında rəsmi olaraq Midiya dönəmindən başlayaraq İskit dövlətinin mərkəzi arealına verilən ad olub. III əsrin ikinci yarısına aid Sasani pəhləvi mətnlərində Cənubi Qafqazda Alban, Adurbadaqan (Atropatena), İberiya kimi dövlətlərlə yanaşı, Sakan və Balasakan ölkələrindən də bəhs edilir.\nAntik mənbələrdə Qarabağın dağlıq hissəsi Orxistena adı ilə tanınırdı. Orxistena adının Şərqi Anadoluda yaşayan Hurri boylarının dilində "urxi” ("sadiq insan” mənasında) sözündən yarandığını güman etmək olar. Hurri boylarının türksoylu Saklarla qonşuluqda yaşadığını nəzərə alsaq, Orxistena toponiminin Sak ölkəsinin daxilində türk boylarının oymaqlarından birinə kənardan verilən yer adı olması aydın olar. Alban tarixçisi Musa Kalankatlı eramızın I əsrində Alban dövlətinin ərazisinin cənubda Araz çayından şimalda Borçalı ərazisindəki Hunan qalasınadək uzanan geniş dağlıq və düzən torpaqları əhatə etdiyini yazır. Onun verdiyi məlumata əsasən, Alban dövlətini Sisakan (Sak) soyundan olan Aran (Ərən) və onun varisləri idarə edib. Eradan əvvəl II əsr – bizim eranın I əsrində Azərbaycanın cənubunda Atropatena dövlətində Ərsak (Parfiya) hökmdarlarının "A” monoqramı ilə gümüş pulları zərb edilmiş və regionda "Ərsak pulları” adı ilə tanınmışdır. Parfiya dövlətinin banisi I Arsak parfiyalıların özləri tərəfindən Arşak, farslar tərəfindən Arşaka, romalılar tərəfindən Arsaces, yunanlar tərəfindən isə Arsake sadı ilə tanınıb. I Arsakın (Arşak) əsasını qoyduğu Arşaki sülaləsinin eramızın ilk əsrlərində Şərqi Anadoluda və Cənubi Qafqazda bir neçə qolu hakimiyyətdə olmuşdur. Bu sülalənin qollarından biri olan AlbanArşaki sülaləsi Şimali Azərbaycanda hakimiyyətdə olub. Qarabağ ərazisində ilk Alban xristian məbədi də məhz bu sülalənin hakimiyyəti dövründə inşa edilib.\nIV-V əsrlərdə Azərbaycan türk boyları Sasani fars imperiyasının zərdüştlüyü zorla yaymaq siyasətinə qarşı mübarizə aparırdılar. V əsr müəllifi Yegişe Ərən adlı hun sərkərdəsinin Balasakanı özünə iqamətgah edən Sak hökmdarı ilə saziş bağlayaraq Sasani ordusuna qalib gəldiyini, hətta qarətçi basqınlar edən erməni nahararlarını Şərqi Anadoluya qədər qovmasından bəhs edir. Alban tarixçisi Gəncəli Kirakos "Tarix” adlı əsərində türk boylarının qədim zamanlarda olduğu kimi XI-XIII əsrlərdə də, İskit adı ilə tanındığını qeyd edib. Bizans imperiyasında IV-XV əsrlərdə yazılmış yüzlərlə tarixi əsərlərdə və dövlət sənədlərində türklər Hun, Oğuz, Qıpçaq, Səlcuq, Osmanlı adları ilə yanaşı, həm də İskit və ya Sak adlandırılıb.\n"XVIII əsrin əvvəllərindən başlayaraq Avropada anti-türk təbliğatının genişlənməsinə xidmət edən və katolikliyi qəbul etmiş erməni mxitarist cərəyanının üzvləri qrabarca yazılmış mənbələri təhrif edərək Venesiyada nəşr etməyə başladılar. Həmin dövrdən başlayaraq M.Horenli, L.Parplı, Yegişe, Koryun və digər müəlliflərin əsərləri mxitaristlər tərəfindən təhrif edilərək "Hayos patmutyun” ("Hay tarixi”) adı ilə nəşr olundu və Avropa dövlətlərində "Armeniya tarixi” adı ilə təbliğ edilməyə başlanıldı. Ciddi saxtakarlıqlara məruz qalmış bu cür nəşrlərdə Oğuz, Qıpçaq və Alban türk boylarının gerçək tarixi ört-basdır edildi. Qeyd edək ki, Arsak (Ərsak) bölgəsinin adı da, bu cür nəşrlər vasitəsilə ermənicə təhrif edilmiş "Artsax” formasında sonradan elmi dövriyyəyə daxil edildi”, - deyə Ramin Əlizadə vurğulayıb.\nDünyanın tanınmış alimləri yazırlar: Dualarımız sizinlədir, Qarabağ Azərbaycandır!23:40 23.09.2020\nErmənistan tərəfindən Azıx mağarasında qanunsuz qazıntı işləri aparılıb, eksponatlar talan edilib23:40 23.09.2020\nErmənistanın Gəncəyə raket hücumları ilə bağlı “Vikipediya”da xarici dillərdə məqalələr yaradılır23:40 23.09.2020\nSüd Yolunda ilk dəfə olaraq qonşu cırtdan qalaktika ilə toqquşmanın izləri aşkarlanıb23:40 23.09.2020\nYerdən 120 işıq ili məsafədə iki ekzoplanet kəşf edilib23:40 23.09.2020\nYaponiyada superkompüter üz üçün yeni növ maskanın hazırlanmasına kömək edib23:40 23.09.2020


Manaf Manafov: “Prezident İlham Əliyevin xarici siyasəti Türk birliyinin gücləndirilməsinə yönəldilib” » Azərbaycan İnformasiya Agentliyi\n“Bu gün Azərbaycan həqiqətən də dünyada türk birliyinin daha da möhkəmlənməsi, türkdilli dövlətlər arasında dostluq əlqalərinin daha da güclənməsi üçün ən çox səy göstərən ölklərdəndir. Bir tərəfdən ölkəmizin yerləşdiyi coğrafi mövqe, digər tərəfdən də Prezident İlham Əliyevin həyata keçirdiyi uğurlu xarici siyasət Azərbaycanı sözün əsl mənasında Türk dünyasının kilid nöqtəsinə çevirmişdir.” Bu sözləri mətbuata verdiyi açıqlamasında Pirallahı Rayon Mənzil Kommunal Təsərrüfatları Birliyinin rəisi, YAP Pirallahı rayon təşkilatının İdarə Heyətinin üzvü Manaf Manafov deyib.\nBu gün türkdilli dövlətlər arasında dostluq münasibətlərinin və qarşılıqlı əməkdaşlığın inkişaf etdirilməsinin vacibliyini qeyd edən Manaf Manafov bildirib ki, Azərbaycanın Vətən müharibəsində Qələbəsi bütün Türk dünyası üçün həm mənəvi, həm də iqtisadi baxımdan tarixi əhəmiyyət kəsb edir: “Həqiqətən də Azərbaycanın zəfərlə başa vurduğu Vətən müharibəsinin nəticələri bütün Türk dünyası üçün böyük əhəmiyyət kəsb edir. Həm də bu, sadəcə olaraq dostlarımızın bizimlə sevincimizi paylaşmaları anlamında deyil. Məsələ bundadır ki, Azərbaycan bu gün Orta Asiya məkanını Avropa ilə birləşdirə biləcək ən əlverişli logistik mərkəzdir. Vətən Müharibəsində əldə olunmuş tarixi Qələbənin nəticələri kimi Cənubi Qafqazda yaranmış yeni reallıqlardan biri də Zəngəzur dəhlizinin açılmasına dair qəbul edilmiş qərardır. Prezident İlham Əliyev Türkdilli Dövlətlərin Əməkdaşlıq Şurasının martın 31-də videokonfrans formatında keçirilmiş qeyri-formal Zirvə görüşündə etdiyi çıxışında bu məqamı xüsusi vurğulayaraq bildirdi ki, vaxtilə Zəngəzuru Azərbaycandan alıb Ermənistana birləşdirmək türk dünyasının coğrafi parçalanması idi: “Çünki əgər xəritəyə baxsaq görərik ki, sanki bizim bədənimizə xəncər saplanmışdır, türk dünyası parçalanmışdır. Qədim Azərbaycan torpağı olan Zəngəzur indi türk dünyasının birləşməsi rolunu oynayacaq.” Məhz buna görə Türk Şurasına üzv dövlətlərin başçıları da öz çıxışlarında xüsusi olaraq qeyd etdilər ki, 2020-ci il türk dünyası üçün həqiqətən də Zəfər ili olub. Türk dünyası Azərbaycanın öz ərazi bütövlüyünü bərpa etməsilə daha da güclənib. Digər tərəfdən isə, məhz Zəngəzur dəhlizinin açılması ilə bütün müstəqil türkdilli dövlətlər Xəzər dənizinin şərq və qərb sahillərini əhatə edən coğrafi məkanda vahid logistik infrastrukturlar yaradaraq şərqdə Çin, Pakistan, Hindistan və digər nəhəng iqtisadi potensiala malik olan ölklərlə, qərbdə isə Avropa ölkələri ilə birbaşa əlaqələrini inkişaf etdirəcək və eyni zamanda da vacib tranzit funksiyalarını yerinə yetirəcəklər.”\nDaha sonra Manaf Manafov qeyd edib ki, Azərbaycan Ermənistanı bütün beynəlxalq qanunları və ümumbəşəri davranış normalarını pozaraq törətdiyi qanlı cinayətlərə görə döyüş meydanında cəzalandırmaqla tarixi ədaləti bərpa etdi: “30 ilə yaxın müddət ərzində erməni separatçıları Azərbaycanın beynəlxalq birlik tərəfindən tanınan tarixi ərazilərini işğal altında saxladılar. Torpaqlarımızın təxminən 20 faizi Ermənistan tərəfindən zəbt edildi. Bir milyondan çox azərbaycanlı öz dədə-baba yurdlarından didərgin salındılar, qaçqın-köçkün həyatı yaşamaq məcburiyyətində qoyuldular. Bütün bu illər ərzində erməni qəsbkarları xalqımıza qarşı olmazın qanlı cinayətlər törədiblər. O cümlədən 1992-ci ildə törədilən Xocalı soyqırımı nəticəsində 106 qadın, 63 uşaq olmaqla 600-dən çox günahsız, dinc insan vəhşicəsinə qətlə yetirilib. Müxtəlif addımlarla Ermənistan hər zaman Azərbaycanı təxribata çəməyə can atıb. Ermənistanın təxribat xarakterli addımlarından biri də qədim Azərbaycan şəhəri, bizim mədəni paytaxtımız olan Şuşada qanunsuz xunta rejiminin, keçmiş Dağlıq Qarabağ rejiminin başçısının andiçmə mərasiminin keçirilməsi idi. Bu, Azərbaycan xalqına qarşı təhqir idi. Qondarma “Dağlıq Qarabağ respublikası”nın qondarma parlamentinin Şuşa şəhərinə köçürülməsi və parlament üçün binanın inşa edilməsi də təxribat xarakterli addım idi. Lakin Ölkə Prezidenti cənab İlham Əliyevin də dediyi kimi, Azərbaycan təxribatlara uymadı. Biz özümüzü təmkinli apardıq, beynəlxalq hüququn bütün norma və prinsiplərinə uyğun şəkildə apardıq və belə olan halda Ermənistan keçən ilin yayında bizə qarşı hərbi təxribat törətdi. Ermənistan-Azərbaycan dövlət sərhədində bizim mövqelərimiz atəş altına düşdü. Nəhayət 2020-ci ilin sentyabr ayının 27-də Azərbaycan düşmən təxribatına son qoymaq və özünün ərazi bütövlüyünü bərpa etmək məqsədilə hərbi əməliyyatlara başladı. Cəmi 44 gün davam edən II Qarabağ müharibəsi Azərbaycanın şanlı Qələbəsilə başa çatdı. Noyabrın 9-dan 10-na keçən gecə Azərbaycan və Rusiya prezidentləri, Ermənistanın baş naziri üçtərəfli Bəyanat imzaladılar. Bu Bəyanat əslində Ermənistanın kapitulyasiya aktı oldu və Azərbaycan öz torpaqlarını geri qaytarmaqla tarixi ədaləti bərpa etdi.”\n7195 dəfə oxunub.


Bölmə: Güləş | 851 | 22:48 17-01-2021\nBu gün Fransanın Nitsa şəhərində keçirilən Henri Deqlan "Qran-pri"sində yunan-Roma güləşçilərimiz 8 medal qazanıb.\nOLİMPSPORT xəbər verir ki, yarışın son günündə yunan-Roma güləşi üzrə mübarizə baş tutub. 60 kq-da A qrupunda yer alan Murad Məmmədov ilk görüşdə ispaniyalı idmançını elə ilk hissədə tam üstünlüklə məyus edib. Portuqaliyalı rəqibini də cəmi 2 dəqiqəyə üstələyən Məmmədov qrup lideri kimi yarımfinala vəsiqə qazanıb. B qrupundakı təmsilçimiz Murad Bazarov isə debütdə İspaniyanın bayrağı altında çıxış edən erməni güləşçiyə gücünü göstərib. Növbəti görüşdə türkiyəli güləşçiyə məğlub olaraq qrup ikincisi kimi yarımfinala adlayıb. Finalın bir addımlığında yığma üzvləri üz-üzə gəlib və Məmmədov sevinən tərəf olub. Bazarov ispan güləşçini devirərək bürünc medala sahib olubsa, türk həmkarına uduzan Məmmədov gümüş medalla kifayətlənib. Mübarizəyə 1/4 finaldan qoşulan Namaz Rüstəmov yerli güləşçiyə minimal fərqlə uduzub. 67 kq-dakı digər təmsilçimiz İslambek Dadov Fransanı təmsil edən türk güləşçini vaxtından əvvəl məğlub edərək adını yarımfinala yazdırıb. Ancaq finalın bir addımlığında Fransa güləşçisinə minimal fərqlə uduzub. Rüstəmov ilk təsəlliverici görüşdə Avstriya təmsilçisini xalçaya çıxmağa peşman edib. Növbəti qarşılaşmada isə ispan həmkarına heç bir şans tanımayıb. Bürünc medal uğrunda qarşılaşan milli üzvlərinin duelindən isə Dadov qalib ayrılıb. Sənan Süleymanov ilk mərhələdə gürcü rəqibi üzərində inamlı qələbə qazanıb. Fransanı təmsil edən erməni güləşçiyə də gücünü göstərən pəhləvanımız yarımfinala yüksəlib. Türkiyə güləşçisiylə görüşdə xalların keyfiyyətinə görə qarşı tərəf qalib elan olunub. Sənan gürcü rəqibinə növbəti dəfə qalib gələrək bürünc medalla təsəlli tapıb. Rafiq Hüseynov qrupdakı ilk qarşılaşmasında avstriyalı güləşçini çətinlik çəkmədən məğlub edib. Türkiyəli pəhləvandan da güclü olan təcrübəli idmançımız B qrupunun qalibi kimi yarımfinala vəsiqə qazanıb. Türkiyənin daha bir təmsilçisini sıradan çıxaran 2 qat Avropa çempionumuz adını finala yazdırıb. Son qarşılaşmada Türkiyənin daha bir nümayəndəsi ilə qarşılaşan Rafiq sonuncu xal prinsipinə əsasən gümüş medalçı olub. İslam Abbasov ilk görüşdə gürcü həmkarına qalib gəlib. Hollandiya güləşçisi də həmyerlimizin qarşısında duruş gətirə bilməyib. Yarımfinalda ABŞ güləşçisini məyus edən Abbasov finala yüksəlib. Türkiyə güləşçisiylə baş tutan son qarşılaşmadan da üzüağ çıxan İslam fəxri kürsünün ən yüksək pilləsinə qalxıb. Murad Lokyayev A qrupunda keçirdiyi ilk görüşdə Fransa idmançısına vaxtından əvvəl qalib gəlib. Lokyayev Polşa güləşçisinə də eyni aqibəti yaşadıb. Avstriya idmançısının da öhdəsindən gələn Murad yarımfinala qrup lideri kimi yüksəlib. Yığma üzvü Avstriya güləşçisini də məğlub edərək finala vəsiqə qazanıb. Həlledici görüşdə gürcü rəqibiylə bacarmayan millimizin üzvü gümüş medalı boynundan asıb. Sabah Şəriəti ilk görüşdə çilili güləşçiyə məğlub olub. Rio Olimpiadasının bürünc medalçısı gürcü rəqibini minimal fərqlə üstələyərək gümüş medala sahib çıxıb.\nA qrupu 1-ci görüş: Murad Məmmədov - Endi Xuan (İspaniya) 9:0\nB qrupu 1-ci görüş: Murad Bazarov - Albert Baqumyan (İspaniya) 3:1\nGüləş üzrə Fərdi Dünya Kuboku sona çatıb\nSərbəst güləş millimiz komanda hesabında 3-cü olub\nHacı Əliyevin yarımfinalda məğlub olmasının səbəbi bu imiş\nFərdi Dünya Kuboku: Elis Manolova bürünc medal qazanıb\nSərbəst güləş millimiz Serbiyada Heydər Əliyevin abidəsini ziyarət edib\nFərdi Dünya Kubokunda güləşçilərimiz gümüş və bürünc medal qazanıb\nGüləş üzrə Fərdi Dünya Kuboku start götürüb\nRoma da Avro-2020 ilə bağlı problemini həll etdi


Azerbaycan gencleri tenbelliyin daşını atmalıdırlar – FOTO - Azadliq Xeber\nAzerbaycan gencleri tenbelliyin daşını atmalıdırlar – FOTO\nAzərbaycan gəncləri tənbəlliyin daşını atmalıdırlar - FOTO\n14:09 xeber – 2 fevral 1997-ci ildən qeyd olunan Gənclər Gününü Azərbaycan gəncləri baxış bucaqlarını dəyişərək keçirməlidirlər. Postneft dövründə yaşadığımız bir vaxtda gənclərin üzərinə bir sıra vəzifələr düşür.\nAzadlıq.az xəbər verir ki, anspress-in məlumatına görə, bir neçə gün öncə İlham Əliyev də gənclərlə görüşərək, dövlətin apardığı siyasətdə onların mühüm rol oynadığını diqqətə çatdırıb. Ölkə başçısı bildirib ki, gələcək illər innovasiya dövrü olacaq və əsas sözü texnologiyalar deyəcək. Buna görə də neftdən asılılıq tamamilə aradan qaldırılmalı, gənclər də cəmiyyətin bütün işlərində fəal rol oynamalıdırlar.\nAmma, gəlin, baxaq, Azərbaycan gəncləri üçün bu gün texnologiyalar aləminə yiyələnmək üçün potensial varmı? Bunun üçün gənclərə nə lazımdır?\nElm və təhsil komitəsinin millət vəkili Gövhər Baxşəliyeva ölkəmizdə gənclər üçün kifayət qədər şəraitin olduğunu deyir: “Gənclərin problemi, bütün cəmiyyətin problemidir. Amma gənclər özləri də hərəkət etməlidirlər ki, bu problemlərlə üzləşməsinlər. Ölkə başçımızın verdiyi sərəncam və fərmanlardan sonra hazırda olan bu çətinlikdən yaxın vaxtlarda çıxacağıq. Bunun üçün də gənclərin rolu ölkəmiz üçün mütləqdir”, – deyə xanım deputat vurğulayıb.\nMillət vəkili Fazil Mustafa da düşünür ki, əslində, bizim gənclərdə kifayət qədər potensial var ki, inkişaf etsinlər. Amma bu yalnız tənbəlliyin daşını atdıqdan sonra mümkündür:\n“Azərbaycan gəncinin yaşadığı dövr elə bir texnologiya əsrinə gəlib ki, onlar seçimlərini artıq etməyə başlayıblar. Yəni, neft sektoruna yönəlmə gənclər arasında müşahidə olunmur. Onlar daha çox kompüter mühəndisliyi, iqtisadi avtomatlaşdırma kimi sahələrə yönəlirlər. Sürətli gəliri də bu gün, məhz, bu sahədən əldə etmək olur. Azərbaycan gənclərinin də bu istiqamətdə inkişafı xaricdə təhsildən asılıdır. Daxildə, təəssüf ki, gənclərə həmin biliklər verilmir”.\nƏslində, bu gün postneft vəziyyətində olan ölkələrin çoxu gənclərinin ölkələrinə gətirdikləri vəsait hesabına dolanırlar. Məsələn, Yaponiyada gənclərin kompüter sahəsində əldə etdikləri gəlir ölkəni inkişaf etmiş səviyyəyə gətirib. Okeanın o biri tərəfində olan Braziliya da bu cür ölkələr sırasına aiddir. Bu gün futboldan əldə olunan gəlir, büdcədə önmli yer tutur.\nPrezidentin son illər gənclərə ayırdığı diqqət və qayğını nəzərə alsaq, gənclərə özlərini göstərmək üçün şəraitin yaradıldığını da aydın şəkildə görə bilərik. Məsələn, Avropa oyunları zamanı yüzlərlə gənc könüllülər cəmiyyətin aparıcı qüvvəsinə çevrilərək, xaricdən gələn qonaqlara nə qədər potensial olduqlarını göstərə biliblər.\nBundan sonra da Azərbaycan gənclərinin uğur əldə edəcəyinə inanırıq, çünki, ölkəmizdə kifayət qədər gənc var. Dövlət Statistika Komitəsinin verdiyi məlumata görə, ölkə ərazimizdə olan gənclərin sayı:\nMənbə:Dövlət Statistika Komitəsi\nAzərbaycan yeni bir mərhələyə qədəm qoyub. Hər birimiz bu ölkənin vətəndaşıyıq və baş verənlər təbii ki, hamımızın həyatına bu və ya digər dərəcədə təsir göstərir. Odur ki, bu mərhələdə hər birimizin, xüsusən, biz gənclərin üzərinə böyük bir məsuliyyət düşür. Azərbaycanda vəziyyətin qarışmamasında, sabitliyin pozulmamasında, xalqla dövlət arasındakı körpülərin dağılmamasında biz gənclər əlimizdən gələni etməli, bacardığımız qədər qeyri-neft sahələrinin inkişafına sahib olmaqla, dövlət və hökümətimizə dəstək olmalıyıq.


Azərbaycanda insan kapitalı üzrə yüksək səviyyəli forum işə başlayıb VİDEO - AZƏRTAC – Azərbaycan Dövlət İnformasiya Agentliyi\nAzərbaycanda insan kapitalı üzrə yüksək səviyyəli forum işə başlayıb VİDEO\nBakı, 19 dekabr, Xəyalə Məmmədova, Göyçək Mahmudlu, AZƏRTAC\nDekabrın 19-da Bakıda Azərbaycanda insan kapitalı üzrə yüksək səviyyəli forum işə başlayıb.\nAZƏRTAC xəbər verir ki, forumun məqsədi Azərbaycan Hökumətini insan kapitalına investisiya yatırılmasının sürətləndirilməsi işində dəstəkləməkdir.\nAzərbaycan Hökuməti və Dünya Bankı tərəfindən təşkil edilən üçgünlük forumda ölkəmizdə iqtisadi artım və rəqabət qabiliyyətinin gücləndirilməsində insan kapitalının rolu ilə bağlı silsilə təqdimatlar ediləcək, müzakirələr aparılacaq.\nForumun açılışını edən Dünya Bankının Azərbaycan üzrə ölkə meneceri Navid Həsən bu tədbirin təcrübə mübadiləsi baxımından mühüm əhəmiyyət kəsb etdiyini bildirib.\nƏmək və əhalinin sosial müdafiəsi naziri Sahil Babayev çıxış edərək Azərbaycanda sosial sahədə aparılan islahatlar, əldə olunan nailiyyətlər barədə məlumat verib. Nazir Azərbaycan Respublikasının Prezidenti İlham Əliyevin və Birinci vitse-prezident Mehriban Əliyevanın insan kapitalına xüsusi önəm verdiklərini bildirib, məşğulluğun artmasında və sosial təminatın gücləndirilməsində onların gördükləri işləri diqqətə çatdırıb. O bildirib ki, görülən işlər həm də sosial xidmət, tibbi-sosial ekspertiza və reabilitasiya sistemlərinin müasir dünya təcrübəsindəki səmərəli iş üsullarının, fərdi reabilitasiya proqramlarının tətbiqi ilə yenidən qurulmasına, bu sahələrdə sosial reabilitasiya istiqamətinin gücləndirilməsinə xidmət edir.\nSahil Babayev dövlətimizin başçısının sosial-iqtisadi inkişaf strategiyası nəticəsində ölkədə yeni iş yerlərinin açılmasının daimi xarakter aldığını, əhalinin məşğulluq səviyyəsinin artdığını, əmək bazarında sabitlik və inkişaf tempinin mövcud olduğunu vurğulayıb.\nÖlkədə əmək bazarının inkişafı və əhalinin məşğulluğunun təmin edilməsini nəzərdə tutan digər tədbirlərə gəlincə, nazir əmək bazarı üzrə Milli Observatoriyanın yaradılmasını diqqətə çatdırıb. Bildirib ki, bu qurum əmək bazarında tələb və təklifləri proqnozlaşdırmağa və mövcud əmək resurslarını təhlil etməyə imkan verəcək, yeni iş yerlərinin yaradılmasını stimullaşdıracaq. Nazir vurğulayıb ki, insan kapitalına investisiyalar yatırmaq ölkə iqtisadiyyatının davamlı inkişafı üçün əsas şərtdir.\nHəyata keçirilən uğurlu layihələri sadalayan Sahil Babayev “DOST” layihəsi barədə də məlumat verib. Qeyd edib ki, layihənin həyata keçirilməsi əhalinin məşğulluğu, əmək, sosial müdafiə və təminat sahələri üzrə xidmətlərin tam şəffaf, vətəndaşlarla açıq iş şəraitində, nəzakətli şəkildə, sadə və əlçatan prosedurlarla təqdim edilməsinə imkan verəcək.\nDünya Bankının sosial müdafiə və iş yerləri üzrə meneceri Cem Mete sosial sahənin inkişafı mövzusunda təqdimatla çıxış edib. Dünyada əhali artımı ilə əlaqədar iş yerlərinin azaldığını qeyd edən Cem Mete bildirib ki, hökumətlər sənaye sahələrinə daha çox diqqət yetirməli, bacarıqlı, yüksəkixtisaslı peşələrin sayını artırmalıdırlar.\nİnsan kapitalına qoyulan sərmayənin gələcək üçün böyük yatırım olduğunu vurğulayan Dünya Bankının meneceri qeyd edib ki, hökumətlər sosial müdafiə, əmək sistemi və bunlarla bağlı təkmilləşdirmə mexanizmini düzgün qursalar cəmiyyətlər inkişaf edər.\n“Azərbaycanın potensialını nəzərə alaraq deyə bilərəm ki, bu ölkənin göstəriciləri daha yüksək olacaq. Son 10 il ərzində Azərbaycan bir çox sahələrdə əhəmiyyətli irəliləyişlər əldə edib. Biz Azərbaycan Hökuməti ilə müntəzəm işləyirik”, - deyə o əlavə edib.\nSonra Forum işini panel iclasla davam etdirib.\nVergilər nazirinin müşaviri Xəqani Abdullayev, əmək və əhalinin sosial müdafiəsi nazirinin müavini Mətin Kərimli, Avropa İttifaqının Azərbaycandakı nümayəndəliyinin rəhbəri Kestutis Yankauskas, Dövlət İmtahan Mərkəzinin Direktorlar Şurasının sədri Məleykə Abbaszadə, "BP-Azerbaijan" şirkətinin əlaqələr, xarici işlər və strategiya üzrə vitse-prezidenti Bəxtiyar Aslanbəyli və digər çıxış edənlər gələcək planların müzakirəsi və qəbul olunacaq qərarların həyata keçirilməsi baxımından tədbirin əhəmiyyətini yüksək qiymətləndiriblər. Bu forumun insan kapitalı üzrə qlobal tədqiqatların nəticələrinin müzakirəsi üçün mühüm platforma olduğu vurğulanıb.\nAZERTAG.AZ :Azərbaycanda insan kapitalı üzrə yüksək səviyyəli forum işə başlayıb VİDEO


RATİ rəhbərinin anası prokurorluqda dindirilir\n27 Avqust 2014 17:40\nBu gün Reportyorların Azadlıq və Təhlükəsizlik İnstitutunun (RATİ) rəhbəri Emin Hüseynovun anası Firəngiz Hüseynova Baş Prokurorluğun Ağır Cinayətlərə dair İşlər üzrə İstintaq İdarəsində şahid qismində dindirilir. O, saat 15.00-dan prokurorluqda ifadə verir.\nTeleqraf.com.com bildirir ki, bu barədə Turan Agentliyi məlumat yayıb.\nBu gün həmçinin RATİ-nin mühasibi Tatyana Kryuçkina üç saat Baş Prokurorluğun Ağır Cinayətlərə dair İşlər üzrə İstintaq İdarəsində olub. Tatyana Kryuçkina avqustun 21-də və 26-da da şahid qismində dindirilib.\nAvqustun 8-də Baş Prokurorluğun Ağır Cinayətlərə dair İşlər üzrə İstintaq İdarəsi RATİ-nin ofisində axtarış aparıb. Ofisdən 15 kompüter (prosessor və monitor), 7 noutbook, 3 kamera, 12 fotoaparat, çoxsaylı yaddaş kartları, 200-dən çox videokaset, 200-dək disklər, 20-dən çox hard disklər, təhlükəsizlik kamerasının yaddaş diski, çoxsaylı sənədlər - qrant müqavilələri, mühasibatlıq sənədləri, hüquqi sənədlər, möhürlər götürülüb.\nAvqustun 11-də isə prokurorluq RATİ-nin ofisinin qapılarını möhürləyib. Bununla da təşkilatın fəaliyyəti faktiki olaraq dayanıb.


'Facebook' və 'Google' qəzetləri necə öldürür\n2021, 12 May, çərşənbə, Bakı vaxtı 01:19\n1.86 milyard aylıq istifadəçisi olan “Facebook” 2016-cı ilin 3-cü rübündə 2.38 milyard dollar gəlir götürüb\nÇox yox, 15 il bundan əvvəl bu və ya digər məqalənin qəzetin hansı səhifəsində verilməsi, hansı səhifələrin rəngli, hansıların ağ-qara çap olunması redaksiya heyətinin gündəlik müzakirə mövzusuna çevrilirdi olurdu. O vaxt hələ heç də bütün qəzetlər rəngli çapdan çıxmırdı.\nBuna da bax: Müharibə yenidən qızışa bilər - Ekspertlər danışır\nBəzən redaktorlar hansısa məqaləni qəzet səhifəsindəki boş yerə yerləşdirməyə çalışırdı. Ya da, mövcud yerə sığacaq uyğun bir başlıq axtarırdılar. Hər şey o qədər sürətlə dəyişdi ki, bunların hamısı, yəni 10-15 il əvvəlki reallıqlar, demək olar, artıq keçmişdə qalıb. Elektron media bu cür məsələləri artıq arxaikləşdirib.\nİlk qəzet 17-ci əsrdə çap olunub. O vaxtdan bəri- ötən üç əsr ərzində qəzetin yaradılması və yayılması prosesi o qədər də dəyişməmişdi. Yalnız kompüterlərin gündəlik həyata daxil olmasından sonra bu sahədə köklü dəyişiklik baş verdi. Çap mediasının onlayn məkana keçidi nəşriyyatların ənənəvi rolunu azaltdı. Naşirlərin inadlı müqavimətinə baxmayaraq, onların xəbər sənayesində mövqeləri xeyli zəiflədi.\nBu gün artıq jurnalistika tələbələrindən televiziya, radio və ya qəzet jurnalistikası üzrə ixtisaslaşmaq tələb olunmur. Çünki onlar bunların hamısını bacarmalıdırlar. Onlayn media dövründə gənc jurnalistlər həm video çəkməyi, onu redaktə etməyi, internetə yerləşdirməyi, məlumatlar bazasından istifadə etməyi və Photoshop-da işləməyi bacarmalı, sosial medianın incəliklərini bilməli və nəhayət, məqalə yazmağı və redaktə etməyi bacarmalıdır.\nBu gün xəbər dünyası inanılmaz dərəcədə açıq və əlçatan görünür. Yəni, hər kəs öz bloqunu yaradar və bloqqer ola bilər. Yaxud qonorar gözləməyən hər bir şəxsin “Huffington Post”da məqaləsi dərc edilə bilər. Ya da hər kəs “Twitter”də və ya “Facebook”da özünün oxucu kütləsini formalaşdıra bilər.\nBritaniyada bir vaxtlar gənc jurnalistlərin stajkeçmə və ya ilk iş yerləri olan əyalət qəzetləri bu gün ölmək üzrədir. Vaxtilə onların səhifələrini bəzəyən reklamlar indi ya onların səhifələrindən tamamilə yoxa çıxıb, ya da tək-tük internet versiyalarında qalıb.\nKÖHNƏ GƏLİR ƏL VERMİR, BƏS, YENİ GƏLİR NƏ OLA BİLƏR?\nÖlkəmiqyaslı qəzetlərin də durumu acınacaqlıdır. Tiraj durmadan düşür, onlayn reklamdan gəlirlər ürəkaçan deyil. Çünki onlayn reklamların çoxu hər min klikə hesablandığından, sabit gəlir gətirmir. İnternet istifadəçiləri isə yazı oxuyarkən, yaxud video izləyərkən ortada reklam görməkdən heç də məmnun olmurlar. Bu, bəzən onların ən yaralı yeri olur. Son illər reklamı blok edən proqramların İnternetdə geniş yayılması təsadüfi deyil.\nBu gün ənənəvi jurnalistika ayaqda qala bilməkdən ötrü ya xərclərini azaltmalı (müxbirlərini işdən çıxarmalı), ya da yeni gəlir mənbələri tapmalıdır. Məsələn,\nThe Guardian qəzeti\nböyük maddi itkilərlə üzləşmiş Britaniyanın “The Guardian” qəzeti üzvlük/abunə sisteminə keçir. ABŞ-ın “Mother Jones” jurnalı isə yalnız araşdırma yazılarına pul verir. Patreon veb-saytı daha innovativ davranaraq, oxucularına müəllifi birbaşa maliyyələşdirməyi təklif edir.\nƏlbəttə, elələri də var ki, mətnin sadəcə onlayn şəbəkədə yayılmasından pul qazanır. Misal üçün, 1.86 milyard aylıq istifadəçisi olan “Facebook” 2016-cı ilin 3-cü rübündə 2.38 milyard dollar gəlir götürüb. 2015-ci ilin eyni dövründə bu göstərici 896 milyon idi. Ümumiyyətlə, “Facebook” və “Google” birlikdə onlayn reklam bazarının üçdə ikisinə nəzarət edir.\n«İlham Əliyev xanımların idealındakı ər»- Twitterdən seçmələr\nMüxalifətçi qadının polisə aparıldığı deyilir\n3 dəqiqəyə 30 sutka almış REAL-çıya işgəncə verildiyi bildirilir\n'Azərbaycan polisi bacılarımı, körpəni polisə aparır, İlham Əliyevsə...'\nƏliyevləri tənqid edən türk kanalının yayımı Azərbaycanda dayandırıldı\nAvtomobili olmayan cəbhəçi radara necə düşüb?\n1-ci Vitse-prezident hansı işləri görməlidir?\n'Həbsdəki REAL-çının səhhəti pisləşib'\nElvin Adıgözəl: 'Kinonun tənəzzülündən Kinostudiya yox Mədəniyyət Nazirliyi günahkardır'


Sərhədçilərin geyim formasına dəyişiklik edildi\n27 İyun 2014 16:48\nPrezident İlham Əliyev Azərbaycan Respublikası Prezidentinin 2004-cü il 14 yanvar tarixli 15 nömrəli fərmanı ilə təsdiq edilmiş "Azərbaycan Respublikası Dövlət Sərhəd Xidmətinin (DSX) hərbi qulluqçularının hərbi geyim forması və fərqləndirmə nişanları haqqında Əsasnamə"də və "Azərbaycan Respublikası Dövlət Sərhəd Xidmətinin hərbi qulluqçularının hərbi geyim forması və fərqləndirmə nişanlarının təsvirləri"ndə dəyişikliklər edilməsi barədə fərman imzalayıb.\nDəyişikliklərə əsasən, Əsasnamənin maddələrində mətnlərində "sərhəd gözətçi gəmilər dəstəsi" sözləri "sahil mühafizəsi" sözləri ilə əvəz edilir.\n"Yay paltarı" bəndinə aşağıdakı məzmunda doqquzuncu və onuncu yarımbəndlər əlavə edilir:\n"Beret - yaşıl rəngli (çevik hərəkət bölmələrinin hərbi qulluqçuları üçün).\nYay tuflisi - qara rəngli (ali zabitlər üçün)".\n"Qış paltarı" bəndinə isə aşağıdakı məzmunda on üçüncü, on dördüncü və on beşinci yarımbəndlər əlavə edilir:\nXüsusi istiləşdirilmiş qış gödəkcəsi, kombinezonla - kamuflyaj rəngli.\nQış tuflisi - qara rəngli (ali zabitlər üçün)".\n"33-1. DSX-nin Akademiyasının dənizçi ixtisasları üzrə təhsil alan kursantlarının geyim formasına aid əşyaların tərkibi və təsviri (şəkil 58-4, 58-5, 58-6, 58-7, 58-8, 58-9, 58-10, 58-11, 58-12, 58-13, 58-14, 58-15) DSX-nin SM-in zabitləri, miçmanları və müddətdən artıq hərbi xidmət hərbi qulluqçularının geyim formasının tərkibi və müvafiq əşyalarının təsviri kimidir (bu Əsasnamənin 5-ci fəsli)".


Nalbənd Mirzə Şirinov\nNalbəndlik XX əsrin 50-ci illərinədək geniş yayılsa da, texnikanın inkişafı ilə əlaqədar hazırda bu sənəti yaşadanları barmaqla saymaq olar. Aran Qarabağda nalbəndlik sənətini yaşadanlardan biri də Bərdə rayonunun Birinci Qazaxlar kənd sakini ... Ətraflı\nNalbənd Ramin Hüseynov\nYevlax rayonunun Salahlı kənd sakini Ramin Hüseynov iyirmi ildən artıqdır ki, nalbəndliklə məşğuldur. Bu sənətə uşaqlıqdan maraq göstərən sənətkar ilk vaxtlarda ancaq öz atlarını nallayıb, sonra tədricən nalbənd kimi tanınmağa ... Ətraflı\n"Oğuzlar" folklor ansamblı\n“Oğuzlar” folklor ansamblı 1978-ci ildə təşkil olunmuşdur. Ansambla Azərbaycan Respublikası Mədəniyyət Nazirliyi Kollegiyasının 18 aprel 1993-cü il tarixli qərarı ilə “Xalq kollektivi” adı verilmişdir. Ansamblın ilk ... Ətraflı\nPapaq ustası Yaqub Məmmədov\nPapaqçı Yaqub Məmmədov Masallı rayonunun Boradigah qəsəbəsində yaşayır. 55 ildir papaqçılıqla məşğuldur. Yaqub kişi bu sənətin babasından atasına, atasından da ona əmanət olaraq ötürüldüyünü deyir. O da ... Ətraflı


Vladimir Solovyovun "Axşam" azğınlığı\n22 May 11:52 | 2 146\nMay ayını 20-də "Rusiya" kanalında Vladimir Solovyovun aparıcılığı ilə birbaşa yayımla efirə verilən "Axşam" verilişində heç bir çərçivəyə, jurnalist etikasına sığmayan, bütün norma və standartlardan kənar, bir az da dəqiq desək həyasızlığın şahidi olduq. Əvvəla, gəlin, bir az dəqiqləşmə aparaq, jurnalist, aparıcı kimdir, tərəfmi, hakimmi, yoxsa nə? Solovyovun timsalında Rusiyanın müxtəlif kanallarında buna oxşar hadisələr az göstərilməyib. Aparıcı hədəf seçir, lap ovçu kimi, onu tələyə (yəni verilişə) tərəf çəkir və... Sonrasını özünüz bilirsiniz. Yəni, aparıcının öz verilişinə dəvət etdiyi və istənilən mövqeyinə dəstək verməyə həmişə hazır olan "tamaşaçılar" zalı doldurur və təbii ki, aparıcının hər fikri alqışlanmaq şərti ilə və bundan sonra "qurbanlıq quzu" zala gətirilir. Bundan sonra mərəkə başlayır...\nBu dəfə də belə oldu, hədəf Ukraynanın yeni seçilmiş prezidenti Zelinski oldu. Solovyov Ukraynadan gəlmiş ekspertlərə söz versə də, onları danışmaqlarına peşman etdi. Hələ vəzifəsinə iki gün əvvəl başlamış Zelinskini faşistə bənzətdi, söydü, aşağıladı, təhqir etdi və onu NATO-ya bundan sonra da rəğbət göstərəcəyi halda zəlil günə qoyacaqları barədə hədə-qorxu gəldi.\nSolovyov-Kovtun atışması isə Azərbaycan və azərbaycanlılar üçün maraq kəsb etdiyindən faktın üzərində dayanmağı lazım bildik. Bəs görəsən bu həpənd Azərbaycan haqqında nə çərənləyib? Kovtun "Qarabağ Azərbaycan torpağıdır və Azərbaycana qaytarılmalıdır" cümləsini tamamlamamış Solovyov adlı erməni tulası bütün çərçivələri aşaraq, jurnalist olduğunu unudaraq, Azərbaycan və azərbaycanlıların Rusiyaya və ruslara xoş münasibətini qulaqardına vuraraq tərbiyyəsiz və cığal mövqeyini ortaya qoydu, daha doğrusu öz şovonist içini açıb studiyaya tökdü: "Qarabağ Azərbaycanındır? Ermənistan və Paşinyan Ukraynanın bu mövqeyindən xəbərdardır? Qarabağ uğrunda mübarizə aparırsan, bəs sən bilirsənmi orada nə qədər insanın qanı tökülüb? Bu, Erməni xalqının qəhrəmanlığıdır. Arsax döyüşdü və lazım olanı əldə etdi. Bu ərazidə ermənilər həmişə olub".\nBudur, Rusiyanın bəzi jurnalistlərinin iç üzü, öz səfeh fikirlərini müəllifi olduğu verilişdə sağa, sola səpələməklə düz yolda olduqlarını sübut etmək. Amma əlahəzrət fakt faktlığında qalır: "Qarabağ Azərbaycan torpağıdır! Solovyov isə erməni tulası".\nHəmin verilişin görüntülərini təqdim edirik. Videonun 1:37:00 hissəsində sonraya diqqət edin:


Milli Qəhrəman Murad Mirzəyevə həsr olunmuş filmin təqdimatı keçirildi | Voice Press\nHome Manşet Milli Qəhrəman Murad Mirzəyevə həsr olunmuş filmin təqdimatı keçirildi\nMilli Qəhrəman Murad Mirzəyevə həsr olunmuş filmin təqdimatı keçirildi\nVOİCEPRESS xəbər verir ki, tədbirdə çıxış edən MŞ sədri Əflatun Amaşov deyib ki, film Azərbaycanın Milli Qəhrəmanı, polkovnik-leytnant Murad Mirzəyevin həyat yolu və qəhrəmanlığına həsr olunub. M. Mirzəyevin qəhrəmanlığının vətənpərvərlik nümunəsi olduğunu söyləyən Ə. Amaşov bildirib ki, aprel döyüşləri Azərbaycan xalqının tarixində çox mühüm rol oynayıb, torpaqların bir qarışının da düşmən tapdağı altında qalmayacağına xalqın inamını daha da gücləndirib: “Bu döyüşlər eyni zamanda Azərbaycan ordusunun doğrudan da regionda ən güclü ordu olduğunu göstərdi və əsgərlərimizdə döyüş əhval-ruhiyyəsini yüksəltdi. Bu, həm də Ermənistan rəhbərliyinə bir mesaj idi”.\nPrevious articleİlham Əliyev: “Azərbaycan Dağlıq Qarabağ münaqişəsinin dinc yolla tənzimlənməsi üçün Rusiyanın səylərini yüksək qiymətləndirir”\nNext article“Sahibkar işə başlayan kimi, məmur gəlib deyir ki, tez ol, ver!”


Sarımsaqlı südün İNANILMAZ FAYDASI - İbn Sinanın ən güclü CAVANLIQ RESEPTİ\n15 Aprel 2019 22:02\n0 Şərh Baxış: 6 216\nTəbiət insana 200 il yaşamaq şansı verməyib, amma ömrümüzü sağlam yaşamaq üçün zəngin və faydalı bitkilərlə mükafatlandırıb.\nMilli.Az bu yazıda oxucuları bədəni möhkəmləndirən, immuniteti artıran, həmçinin Hindistanda ölümsüzlük iksiri kimi tanınan reseptlə tanış edir.\nHələ qədim zamanlardan xalq təbibləri, həkimlər və kimyaçılar ölməzlik iksirinin reseptini tapmağa çalışırdılar. Onlar otlardan, meyvə və tərəvəzlərdən müxtəlif cür faydalı məhlullar və cövhərlər hazırlayırdılar. Amma istənilən vəsaiti indiyədək icad emək mümkün olmayıb...\nHər halda bəzi uğurlar qazanmaq onlara müvəffəq olub. Və orta əsrlə dövrünün təbiblərinin hazırladığı reseptlər orqanizmi möhkəmləndirmək məqsədilə bu günə qədər istifadə olunur.\nQədim reseptləri araşdıran tarixçilər müəyyən ediblər ki, ən çox rast gəlinən məhsullar sarımsaqla südün qarışığıdır. Bu da təəccüblü deyil, axı məşhur təbib İbn Sina da elə hesab edirdi ki, sarımsaq bir çox xəstəliklərin dərmanıdır. Bunu müasir elmi araşdırmalar da dəfələrlə sübut edib. İbn Sina sarımsaqla südün qarışığını hətta ən güclü cavanlıq iksiri adlandırıb.\nKiçik qazana 1 stəkan süd tökürük və onu odun üstünə qoyuruq. Süd qaynamağa başlayanda 2 diş sarımsağı çox xırda halda doğrayıb qazana tökürük. Qazanın qapağını bağlayıb soyuması üçün kənara qoyuruq. 10 dəqiqədən sonra cavanlıq cövhəri hazır olur.\nSarımsaqlı süd cövhərini həftədə bir dəfə və 1 stəkan istifadə etmək məsləhət görülür. (publika.az)\nAzərbaycanlı həkimlərlə əməkdaşlığa hazırıq - İtaliyalı həkim - VİDEO\nHemofiliya nədir, necə yaranır, necə sağalır? - BİLMƏDİYİNİZ HƏR ŞEY BU YAZIDA\nMəşhur şirkətin rəhbəri: "İnsanları xərçəng və altsheymer xəstəliyindən xilas edəcəyik"\nBir həftəyə arıqladan içki...\n09:37 12 071 Nura Suri Türkiyənin ən eşqbaz kişi müğənnisi ilə görüşdü - FOTO\n22 İyul 22:40 10 524 Pərvinin maraqlı görüntüləri YAYILDI - FOTO\n22 İyul 16:22 9 406 Bakıda yol polisi doğum gününə 1 gün qalmış ölümlə üzləşən uşağı xilas etdi - VİDEO\n00:01 8 457 Günün qoroskopu: Düşünülməmiş sözlər sizi pərt edə bilər\n10:32 7 487 Ağdamın işğalı günündə açıq-saçıq FOTOsunu paylaşan Tünzaləyə SƏRT İRAD\n22 İyul 22:55 7 186 "Atam akademik, anam da elmlər namizədidir" - Azərbaycanlı "Qanuni oğru"\n11:08 6 648 Əflatun Qubadovun oğlunun toyu oldu: məşhurlar ora axışdılar - VİDEO - FOTO\n22 İyul 14:24 19 350 Xəzər dənizində qəribə canlı peyda oldu - İnsanlar vahiməyə düşdülər - VİDEO\n19 İyul 14:49 18 617 Azərbaycanlı məşhurun qızından Antalya küçələrində ÇILĞIN HƏRƏKƏTLƏR - VİDEO - FOTO\n19 İyul 09:31 18 060 Mina iri sinəsini göstərdi: Mükəmməl olmadığımı bilirəm - FOTO\n22 İyul 11:04 15 612 Ramalla kəbin kəsdirən Afət Bakını tərk etdi - FOTO\n21 İyul 13:58 14 962 Bakının mərkəzində DƏHŞƏT - Evə gətirdikləri qadını döyə-döyə zorlayıb öldürdülər - TƏFƏRRÜAT\n21 İyul 10:52 13 148 Bakirə dövlət başçısının sarayda kişilərlə ağlasığmaz ƏMƏLLƏRİ - FOTO


Azərbaycan-Fransa əlaqələrinin inkişafında yeni mərhələ\nAzərbaycan-Fransa əlaqələrinin inkişafında yeni mərhələ ÖZƏL-ŞƏRH\n15 Mart 13:15 | 939\nVüqar Rəhimzadə: "Birinci vitse-prezident Mehriban xanım Əliyevanın Fransa səfəri əlaqələrin inkişafına böyük töhfədir"\n“Xarici siyasətində Avropaya inteqrasiyaya xüsusi önəm verən Azərbaycanın ikitərəfli əməkdaşlıqların inkişafı istiqamətində atdığı addımlara diqqət yetirmək kifayətdir. Qarşılıqlı səfərlər hər bir ölkənin malik olduğu imkanların təqdimatında əhəmiyyətli rol oynayır. Təkcə ötən il dövlətimizin başçısı İlham Əliyevin xarici ölkələrə, eyni zamanda, bu və ya digər ölkənin dövlət başçılarının Azərbaycana səfərlərinin say tərkibinə, səfərlər çərçivəsində keçirilən görüşlərə və imzalanan sənədlərə diqqət yetirsək, bu gün Azərbaycanın beynəlxalq münasibətlər sistemində yerini və rolunu aydın görmək mümkündür. Möhtərəm Prezidentimiz İlham Əliyevin qeyd etdiyi kimi, Azərbaycan Avropa İttifaqına üzv ölkələrin üçdəbir hissəsi ilə strateji tərəfdaşlıq haqqında sənədlər imzalayıb. Bu, Azərbaycanın Avropa üçün strateji əhəmiyyət daşıyan ölkə olduğunun təsdiqidir”. Bunu SİA-ya açıqlamasında YAP Siyasi Şurasının üzvü, “İki sahil” qəzetinin baş redaktoru Vüqar Rəhimzadə deyib.\nBaş redaktor bildirib ki, bu gün Azərbaycan-Fransa iqtisadi əlaqələrinin inkişaf səviyyəsi göz önündədir: “Fransanın aparıcı şirkətləri ölkəmizdə fəaliyyətlərini daha da genişləndirməkdə maraqlıdır. Ölkəmiz üçün ənənəvi sayılan neft və qaz sektorunda çox güclü əlaqələrimiz var. İcra olunan və icrası davam etdirilən layihələr qarşılıqlı faydalara gətirib çıxarır. Mehriban xanım Əliyevanın Fransanın iqtisadiyyat və maliyyə naziri Brüno Lömer ilə görüşündə də bu mühüm məqamlara xüsusi diqqət yönəldilib. Belə ki, Brüno Lömer Azərbaycanın Birinci vitse-prezidenti Mehriban xanım Əliyevanın Azərbaycan iqtisadiyyatının şaxələndirilməsində mühüm rolu olduğunu önə çəkərək, birlikdə işləməyə hazır olduqlarını qeyd edib. Vurğulamışdır ki, Fransa yeni texnologiyalar sahəsində ölkəmizə töhfələr verə bilər. "Total"ın Azərbaycanda fəal rol oynadığını bildirən fransalı nazir nəqliyyat, kənd təsərrüfatı sahələrində də təcrübələrin bölüşə biləcəklərini qeyd edib. Fransalı nazir Mehriban xanım Əliyevanın səfərinin ikitərəfli əməkdaşlığa böyük töhfə verəcəyinə ümidvar olduğunu diqqətə çatdırıb”.\n"Təbii ki, hər bir səfərin əhəmiyyətindən bəhs edərkən həqiqətlərimizin təqdimatında nə kimi rola malik olduğu daha çox təhlil edilir. Nəzərə alsaq ki, Fransa BMT Təhlükəsizlik Şurasının 5 daimi üzvündən, ən əsası ATƏT-in Minsk qrupunun həmsədrlərindən biridir, bu halda Azərbaycanın Birinci vitse-prezidentinin Fransa səfərinin əhəmiyyəti daha aydın görünür" söyləyən V.Rəhimzadə bildirib ki, Fransanın yeganə problemimiz olan Ermənistan-Azərbaycan Dağlıq Qarabağ münaqişəsi ilə bağlı mövqeyi ölkəmiz üçün önəmlidir. Mehriban xanım Əliyevanın səfər çərçivəsində keçirdiyi görüşlərdə də Dağlıq Qarabağ probleminə xüsusi diqqət yönəldilib: “Ermənistan-Azərbaycan Dağlıq Qarabağ münaqişəsinin tezliklə, sülh yolu ilə beynəlxalq hüququn normaları və ölkəmizin ərazi bütövlüyü çərçivəsində həllinin vacibliyini vurğulayan Mehriban xanım Əliyeva bildirib ki, münaqişənin mövcudluğu bütün regionun inkişafına və təhlükəsizliyinə ciddi təhdiddir”.\nBaş redaktor vurğulayıb ki, son illər Fransa-Azərbaycan münasibətlərinin inkişaf səviyyəsinə diqqət yetirsək böyük yaxınlaşmanın şahidi olarıq. Dövlətimizin başçısı İlham Əliyevin ötən il reallaşdırdığı Fransa səfəri də bu kimi mühüm məqamların açıqlanmasında və təqdimatında mühüm rol oynayıb. Fransa Prezidenti Emmanuel Makronun Azərbaycana münasibəti ikitərəfli əlaqələrin inkişafı fonunda yeganə problemimiz olan Ermənistan-Azərbaycan Dağlıq Qarabağ münaqişəsinin ədalətli, beynəlxalq hüquq norma və prinsipləri çərçivəsində həllində önəmli faktor kimi dəyərləndirilir".


Hikmət Əlizadə: “Qanunsuz ovla mübarizədə çoxsaylı tədbirlər görülür”\n“Ov günlərinin artırılması ilə bağlı vətəndaşlardan çoxsaylı müraciətlər daxil olurdu. Bəzi vətəndaşlar istəyirdilər ki, həftənin bütün günləri ov üçün açıq olsun”. Sputnik Azərbaycan xəbər verir ki, bunu bu gün keçirilən mətbuat konfransında Ekologiya və Təbii Sərvətlər Nazirliyinin departament direktoru Hikmət Əlizadə deyib.\nHikmət Əlizadə bildirib ki, bütün dünyada ov günləri üçün qəbul olunmuş normalar var və bu da heyvanat aləmində sabitliyin saxlanması ilə bağlıdır:\n“Nazirliyin nəzdində fəaliyyət göstərən elmi koordinasiya şurası ov günlərinin artırılması ilə bağlı məsələni müzakirə edib və artıq cümə günü də ov günü kimi qəbul edilib. Düşünürük ki, bununla təbiətdəki balansı qorumuş olarıq. O cümlədən, qanunsuz ovla mübarizədə çoxsaylı tədbirlər görülür. Belə hallar daha çox payız-qış aylarında baş verir. İlin sonunda bununla bağlı daha geniş statistik məlumat vermək olar”.


Birdən dil olmasa – Rəvan Cavid yazır » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\nArtkaspi.az saytı Rəvan Cavidin "Birdən dil olmasa..." adlı yazısını təqdim edir:\nZaman-zaman içində tək qaldığımız dünyanın axirətini düşünürəm. Təsəvvür edəndə ki, göy üzündə milyardlarla ulduzun içində sadəcə insan olan bizik və sonrası məchul olan bir sınağın marionetləriyik, əbədi suallar yenə başıma tökülür. Onsuz da milyardlarla ulduzlara yad olan bizlər bir də bir-birimə yadıq. Təklik içində təklik yaşayırıq. Dillərimiz ayrı, bir-birimizi necəsə anlamağa çalışırıq. Dil insanlara günahının cəzası kimi verilib. Məşhur babil miflərində gecə-gündüz göy üzünü dəlib ona çatmaq istəyən adamların dillərini qarışdırıb hərəsini dünyanın bir bucağına atan Tanrı haqqında hekayə var. Öz yaradılışına çatmaq, onunla bu dünyaya göndərilən ölümcül sualların cavabını tapmaq istəyən adəmin oğulları dillərindən ayrı düşürlər. Sivilizasiya arın yaranması, fərdlərin təkamülü bu uçurumları bir az daha dərinləşdirir. Elə bilirdik ki, dünyanı öyrəndikcə, onu ilmə-ilmə kəşf elədikcə aramızdakı məsafələr minimum olacaq. Amma yanıldıq. Elmin inkişafı xoşbəxtlik gətirdiyi qədər bədbəxtlik də gətirdi, göyə çıxmaq istəyən insanı torpağın iki-üç metr altına gömdü. Dillər arasındakı savaşın yaratdığı ədəbiyyatlar yenidən dünya ədəbiyyatı kimi eyni rəfdə toplanmaq istəsə də, milli ədəbiyyat, yəni milli dil anlayışının qarşısında bu proses də zəifləyir. Adamlar bölünməyə, özlərinin mahiyyətindəki vahidliyi sındırmağa könüllü oldu. Bu gün Babil mifləri nə qədər aktualdı, bir az müzakirəli və ayrıca yazılası mövzudur. Amma çox güman ki, fırlanıb, dolaşıb yenə eyni mənbəyə, eyni məcraya gələrik.\nDil fikrin, düşüncənin konseptləşmiş təzahürüdür. Onun mutasiyası başqa bir məfhum yox, elə dilin özüdür. Dil düşüncə qədər yeyin, düşüncə qədər elastik olduğu üçün zaman fasilələrində baş verən bütün proseslərə bizdən asılı olmayaraq (həm də olaraq) özü reaksiya verir. Sözlərin, ifadə şəkillərinin bir-birindən törənmədiyi halda belə dil öz funksiyasını insanın müşahidə qabiliyyəti ilə yerinə yetirməyə can atır. Alimlər yüz uşağı fərqli kameralarda heç bir ünsiyyət əlaqəsi olmadan saxlayırlar. Müəyyən müddətdən sonra yüz fərqli dillə onlara müraciət edən tamam fərqli fərdlərlə qarşılaşırlar. Onların özlərini ifadə etdikləri dillərin hamısı ivrit dilinə uyğun gəlsə də, modifikasiya xətaları gözdən qaçmır. Uşaqların böyümə dövründə dillər getdikcə daha çox fərqlənməyə başlayır və nəticədə bütün kodlar qarışır. Lakin qarışan kodların açar sözləri onların valideynlərinin dilinə müəyyən qədər yaxınlıq təşkil edir. Dil təfəkkür hadisəsindən genetik hadisəyə çevrilir. Təkcə metafizik mahiyyətində deyil, həm də bioloji mahiyyətində özünü büruzə verməyə başlayır.\nSon aylarda yaşananlar dillərə hansı prizmadan təsir göstərəcək, bunu hələ bir neçə on illikdən sonra müəyyən edəcəyik. Amma insanların izolyasiya şəraitində, virtual olaraq sosial, reallıq olaraq asosial qaldığı bir dövrdə (ki, bu yeni əsrin başlanğıcından belədir) düşüncə minimum alqoritmlərlə, dil minimum lüğətlə varlığını qoruyur. Belə olan halda yazının və dilin mahiyyətcə eyni yerdən qidalandığını deyə bilsək də, təzahür şəkillərindən hansının daha aktual olduğunda mübahisələr yaranır.\nBəs dil böyük kontekstdə yoxa çıxarsa, gərəksiz qalarsa, düşüncələrimizdə, təxəyyülümüzdə hansı proseslər necə və nə ilə dinamikləşir? Milyon illərdi günahlarının cəzasını öz ağızlarında daşıyan insanlar bir andaca bu cəzadan qurtulmaq istəsələr, dildən, ünsiyyətdən imtina etsələr nə baş verər. İlk dilin birdən-birə minlərlə dilə bölünməsi prosesində olduğu kimi insanlar arasındakı fərqlər çoxalarmı, yoxsa dillərin vahid genetik kodlarının aşkara çıxmasından sonra bu yadlaşmanın başqa səbəblərini axtaranların əlində ciddi dəlillərmi toplanar? Səsi ifadə etmədən sözə, sözü ifadəsiz cümləyə, cümləni vizual şəklə salmadan mətnə çevirmək mümkün ola bilərmi? Süni intellektin yazdığı şeirlər, ssenarilər, apardıqları diskurslar sualımızın cavabını müəyyən mənada vermiş olur. Bəs ünsiyyətin ruhsal qatındakı konturları yazıda nə qədər ifadə edə biləcəyik? Qodarın "Əlvida, dil!” filmindən sonra bu qədər sualların dilimi deyil, təxəyyülümü məşğul etməsi bəlkə rejissorun yuxarıdakı suallara cavabıdır elə, bilmirəm.\nP.S. Mətndə dil mətnin özəyini təşkil edən yox, onu vizuallaşdıran element kimi istifadə olunub.


10 Aprel 2020 15:17 | 3 473\nAzərbaycanda kononavirus pandemiyasının yayılmasının qarşısını almaq üçün vaxtında qabaqlayıcı tədbirlər görülüb. Səhiyyə Nazirliyindən SİA-ya verilən məlumata görə, ölkədə həyata keçirilən əks-epidemik tədbirlər bu gün də davam etdirilir.\n20-dən çox klinikalar, xəstəxanalar koronaviruslu xəstələrin müalicəsi üçün ayrılıb. Onlardan biri də ATU-nun Tədris Cərrahiyyə Klinikasıdır. Klinikanın həkim heyətinin, bütünlükdə personalının koronavirusla mübarizədə rolu danılmazdır.


Qarşılayın: Lenovo ThinkPad X1 | Technote.az\nQarşılayın: Lenovo ThinkPad X1\nLenovo, CES 2016 tədbirində ilk məhsullarını tanıtmağa başlayıb. Şirkətin 6-9 yanvar tarixləri arasında Las Vegas’da keçiriləcək İsteklakçı Elektronikası Sərgisi’ndə təqdim edəcəyi məhsullardan biri də ThinkPad X1 Tablet olacaq.\n12 düym 2K (2560 x 1440p) ekrana sahib olan ThinkPad X1 Tablet’in prosessoru Skylake bazalı Intel Core m7 vPro ilə təchiz olunub. yer alıyor. Tabletə çıxarıla bilinən klaviaturasının yanında yeni təchizat modulları də yoldaşlıq edir. Bunların ən öndə gələni 15 saata qədər batareya ömrü təqdim edən, üzərində USB 3.0 və HDMI girişləri olan 149 dollar qiymətli verimlilik moduludur.\n279 dollar qiymətli Proyektor Modulu isə ThinkPad X1 Tablet’in 60 düym böyüklüyünə qədər görüntü əks etdirə bilir. Yeni nəsil tabletin 3D görüntülər təqdim etməsini tənzimləyən 3D Görüntüləmə Modulu isə 149 dollardan satışa çıxarılacaq.\nLenovo ThinkPad X1 Tablet’də ayrıca 16GB’a qədər RAM dəstəyi, 1TB’a qədər SSD dəstəyi, 4G LTE dəstəyi, USB 3.0, USB Type-C girişi, Mini DisplayPort, microSD yuvası, 8MP arxa kamera, 2MP ön kamera və qələm dəstəyi var. Klaviatura ilə 1.1 kg ağırlığında olan Windows 10 əməliyyat sistemli tabletin qiyməti 899 dollardan başlayacaq.\n CES 2016 tədbirində ilk məhsullarını tanıtmağa başlayıb. Şirkətin 6-9 yanvar tar